Gbedodoɖa 1 - www.arshymnbookonline.co.uk\nAgblẽdela ƒe gbedodoɖa hena\nagblegɔmedzedze dɔ dziyiyi biabia\ntso Mawu gbɔ ƒe safui\nNe ames nye agblẽdela xoxo, eye eƒe anyigba alo agblẽa mele edzi yim o, eye wòdi dziyiyila, ekema nebla nu ŋkeke etɔ̃; eye wòalɔ̃ gbedodoɖa sia, zã kple keli siaa.\nNe ŋkekea wu nu vɔ la, wòatsɔ agblẽme nukua ɖewo ana amewo, eye wòahlẽ ɖewo ɖe avewo me hena xewo kple anyigbadzi lãwo. Azɔ wòanye se kple kɔ wòanyi be, yemaŋe nukuwo ase ɖe boto o.\nEvelia, yemaƒã nuku ƒomevi vovovo ɖe agblẽ ɖeka me o.\nEtɔ̃lia, elebe yeaɖo ŋku akpedada dzi ɣe sia ɣi, nenye be nuku yeyewo va aƒe, si nye nukuwo taɖeɖe na Mawu, le etsɔtsɔ yi Mawu ƒe aƒemee kple nukuawo nana amedahewo kple bunɔwo.\nEnelia, yeatsri amebaba, fififi kple nukuawo dzadzra howuie.\nElabena Yehowa wò Mawu la, fãa wò na nu mí eyata wòle be dɔmenyo geɖe nadze le míaƒe agbedɔwɔwɔwo me. \nOo, Mawunye kple Wɔlanye, Wò si nye xexeame katã wɔla. Wò si nye nu gbagbewo katã wɔla ɖe anyigba dzi. Wò si si woƒe nunyronuwo le; Wò si ʋua asi eye wo katã ɖia ƒo. Oo, Fofo gã, ɖo tom, mele ŋku wò me bena nana ŋusẽ, dzideƒo kple veviedodom hena agblẽdede dɔ si wɔm mele la.\nNana wò ahũ, agbafie, ya kple ŋdɔʋuʋu nye nukuawo. Alebe nye kple nuwɔwɔ, siwo katã nanyro tso nye agbagbadzedze sia me la, míakafu wò. Menyae be wò manɔ emee la, naneke manyo nam abe dɔwɔla ene o.\nKe woe, Oo Fofo, wòe nye nye alidziblabla kple atsyɔɖoɖowo keŋ. Ɖe ɖikeke, ŋɔkuku kple ɖokuidodoɖedzi ɖa le menye. Nana madze ŋu wò abe nubiala ɖokuibɔbɔla ene. Yra nye gɔmedzedze kple dziyiyi; eye nana yayra nye nukuwo, be woabia ta wò ase le gbɔnye. Elabena ame siwo lɔ̃a wò le dziblibo me la nu sia nu nyona na wo.\nVe nuye be maganye subɔwòla le nuɖuɖu ɖeɖe ta o, ke na xɔse dzi, nye kple nye zɔhewo bena sidzedze wò nyateƒe la na ge ɖe mía me, henawó ŋkɔ gã la kafukafu.Na mɔnukpɔkpɔ nye hã bena le nuŋeɣi la, maɖe akpedada afia le wò dɔlawo ŋku me abe, ame si nu wò ŋutɔ nève ene. Nyã Kain ƒe vɔ̃sa, si wòna le simadzemadze me la ɖa dogoe le menye. Na manyae bena gbɔ wòe tsidzadza tso hena nye nukuwo ƒe nyonyo. Kplɔ mí Oo Fofo, eye nana wò dɔlawo ƒe dɔwɔwɔwo nali zã. Amen.


Nehemiya 3 | Biblia Le Internet Dzi | Xexe Yeye Gɔmeɖeɖe\nWogbugbɔ ɖo gliawo (1-32)\n3 Eye nunɔlagã Eliyasib+ kple nɔvia nunɔlawo tso, eye wogbugbɔ Alẽgbo+ la tu. Wokɔ eŋu,+ eye wode ʋɔtruwo enu; wokɔ eŋu va ɖo Mea Ƒe Mɔ́+ la gbɔ kple Hananel Ƒe Mɔ́+ la gbɔ ke. 2 Yeriko+ ŋutsuwo hã ɖɔ glia ɖo tso afi ma; eye Zakur, Imri vi, hã ɖɔe ɖo tso wo tɔ nu. 3 Hasenaa viwo tu Tɔmelãgbo+ la; wode ʋɔtrutiwo eŋu,+ eye wode ʋɔtruwo, ʋɔtruŋugawo kple gametiwo enu. 4 Meremot,+ Uriya vi, Hakoz vi, ɖɔ glia ƒe akpa si kplɔe ɖo la ɖo, eye Mesulam,+ Berekiya vi, Mesezabel vi, ɖɔ akpa si kplɔe ɖo la ɖo, Zadok, Baana vi, ɖɔ akpa si kplɔe ɖo la ɖo. 5 Tekoatɔwo+ ɖɔ glia ƒe akpa si kplɔe ɖo la ɖo, gake woƒe bubumewo ya mebɔbɔ wo ɖokuiwo ne woakpe asi ɖe woƒe aƒetɔwo ƒe dɔ la ŋu o.* 6 Yoyada, Pasea vi, kple Mesulam, Besodeya vi, ɖɔ Du Xoxo La Ƒe Agbo+ la ɖo; wode ʋɔtrutiwo eŋu, eye wode ʋɔtruwo, ʋɔtruŋugawo kple gametiwo enu. 7 Gibeontɔ+ Melatia kple Meronottɔ Yadon, siwo nye Gibeon kple Mizpa+ ŋutsuwo, ame siwo le nutodziɖula si le nuto si le Tɔsisia*+ godo ƒe ŋusẽ te la, ɖɔ glia ƒe akpa si kplɔe ɖo la ɖo. 8 Uziel, Harhaya vi, ame si nye sikanutulawo dometɔ ɖeka, ɖɔ glia ƒe akpa si kplɔe ɖo la ɖo, eye Hananiya, ame si nye atike ʋeʋĩ wɔlawo* dometɔ ɖeka ɖɔ akpa si kplɔe ɖo la ɖo; eye woɖo kpe gbadzɛwo ɖe Yerusalem va ɖo Gli Gbadza+ la gbɔ. 9 Refaya, Hur vi, si nye Yerusalem nuto la ƒe afã dzi ɖula ɖɔ glia ƒe akpa si kplɔe ɖo la ɖo. 10 Yedaya, Harumaf vi, ɖɔ glia ƒe akpa si kplɔe ɖo le eya ŋutɔ ƒe aƒe ŋgɔ la ɖo, eye Hatus, Hasabneya vi, ɖɔ akpa si kplɔe ɖo la ɖo. 11 Malkiya, Harim vi,+ kple Hasub, Pahat-Moab+ vi, ɖɔ glia ƒe akpa bubu* ɖo hekpe ɖe Abolomèkpowo Ƒe Mɔ́+ la hã ŋu. 12 Salum, Halohes vi, si nye Yerusalem nuto la ƒe afã dzi ɖula kple vianyɔnuwo ɖɔ glia ƒe akpa si kplɔe ɖo la ɖo. 13 Hanun kple Zanoa+ nɔlawo ɖɔ Balimegbo+ la ɖo; wogbugbɔ tui, eye wode ʋɔtruwo, ʋɔtruŋugawo kple gametiwo enu; eye woɖɔ gli la ɖo va ɖo Aɖukpogbo+ la gbɔ ke wòle abɔklugui akpe ɖeka.* 14 Malkiya, Rekab vi, si nye Bet-Hakerem+ nuto la dzi ɖula, ɖɔ Aɖukpogbo la ɖo; eɖɔe ɖo, eye wòde ʋɔtruwo, ʋɔtruŋugawo kple gametiwo enu. 15 Salun, Kolhoze vi, si nye Mizpa+ nuto la dzi ɖula, ɖɔ Vudogbo+ la ɖo; eɖɔe ɖo hegba etame, eye wòde ʋɔtruwo, ʋɔtruŋugawo kple gametiwo enu, egaɖɔ Sela-ta+ ƒe gli si le Fia Ƒe Abɔ+ ŋu va ɖo keke Atrakpui+ si ɖiɖi tso David Ƒe Du+ la me gbɔ la ɖo. 16 Eya yome Nehemiya, Azbuk vi, si nye Bet-Zur+ nuto la ƒe afã dzi ɖula, ɖɔ glia ƒe akpa aɖe ɖo va ɖo David Ƒe Ameɖiƒe+ ŋgɔ, yi ta+ si woɖe la gbɔ, va se ɖe keke Kalẽtɔwo Ƒe Xɔ la gbɔ ke. 17 Eya yome Lewi viwo ɖɔ glia ƒe akpa aɖe ɖo: Rehum, Bani vi ɖɔ glia ƒe akpa aɖe ɖo; eyome Hasabiya, si nye Keila+ nuto la ƒe afã dzi ɖula ɖɔ akpa aɖe ɖo hena eƒe nuto la. 18 Eya yome wo nɔviwo ɖɔ glia ƒe akpa aɖe ɖo: Bavai, Henada vi, si nye Keila nuto la ƒe afã dzi ɖula ɖɔ glia ƒe akpa aɖe ɖo. 19 Eyome Ezer, Yesua+ vi, si nye Mizpa dziɖula, ɖɔ glia ƒe akpa bubu si le todzimɔ si yi Aʋawɔnuwo Dzraɖoƒe le Sɔti+ la gbɔ la ɖo. 20 Eya yome Baruk, Zabai+ vi, do vevie nu ɖɔ glia ƒe akpa bubu si tso Sɔti la gbɔ va se ɖe keke nunɔlagã Eliyasib+ ƒe aƒe mɔnu ke la ɖo. 21 Eya yome Meremot,+ Uriya vi, Hakoz vi, ɖɔ glia ƒe akpa bubu si tso Eliyasib ƒe aƒe la ƒe mɔnu va se ɖe Eliyasib ƒe aƒe la ƒe mlɔenu la ɖo. 22 Eya yome nunɔla siwo nye Yordan-nuto*+ la me ŋutsuwo, ɖɔ glia ƒe akpa aɖe ɖo. 23 Woawo yome Benyamin kple Hasub ɖɔ glia ƒe akpa aɖe ɖo le woawo ŋutɔwo ƒe aƒe ŋgɔ. Woawo yome Azariya, Maaseya vi, Ananiya vi, ɖɔ akpa aɖe ɖo le eya ŋutɔ ƒe aƒe gbɔ. 24 Le eya yome Binui, Henada vi, ɖɔ glia ƒe akpa bubu si tso Azariya ƒe aƒe gbɔ yi Sɔti+ la gbɔ, va se ɖe keke dzogoe la dzi ke la ɖo. 25 Eya yome Palal, Uzai vi ɖɔ glia ƒe akpa aɖe ɖo le Sɔti la kple xɔ tsrala si le Fia Ƒe Aƒe*+ la ŋu ŋgɔ, si nye dzigbetɔ si le Dzɔlawo Ƒe Xɔxɔnu+ la ŋu. Eya yome Pedaya, Paros+ vi ɖo glia kplɔe ɖo. 26 Gbedoxɔmesubɔla*+ siwo nɔ Ofel+ ɖɔ glia ƒe akpa aɖe ɖo va ɖo keke Tsigbo+ la ŋgɔ le ɣedzeƒekpa dzi kple xɔ tsrala si do gɔ̃ɔ la ŋu ke. 27 Woawo yome Tekoatɔwo+ ɖɔ glia ƒe akpa bubu si tso xɔ tsrala si do gɔ̃ɔ la ŋgɔ va ɖo keke Ofel gli la gbɔ ke la ɖo. 28 Nunɔlawo ɖɔ glia ƒe akpa aɖe ɖo tso Sɔgbo+ la tame, ame sia ame le eya ŋutɔ ƒe aƒe ŋgɔ. 29 Woawo yome Zadok,+ Imer vi, ɖɔ glia ƒe akpa aɖe ɖo le eya ŋutɔ ƒe aƒe ŋgɔ. Eya yome Semaya, Sekaniya vi, si nye Ɣedzeƒegbo+ la ŋu dzɔla, ɖɔ glia ƒe akpa aɖe ɖo. 30 Eya yome Hananiya, Selemiya vi kple Hanun, si nye Zalaf vi adelia, ɖɔ glia ƒe akpa bubu ɖo. Eya yome Mesulam,+ Berekiya vi, ɖɔ glia ƒe akpa aɖe ɖo le eya ŋutɔ ƒe aƒe ŋgɔ. 31 Eya yome Malkiya, si nye sikanutulawo dometɔ ɖeka ɖɔ glia ƒe akpa aɖe ɖo va ɖo gbedoxɔmesubɔlawo*+ kple asitsalawo ƒe aƒe la gbɔ, le Ŋkuléɖeŋugbo la ŋgɔ va se ɖe keke xɔtaxɔ dzogoedzitɔ la gbɔ ke. 32 Eye sikanutulawo kple asitsalawo ɖɔ glia ɖo le xɔtaxɔ dzogoedzitɔ la kple Alẽgbo+ la dome.\n^ Egɔmeɖeɖe tẽe, “mede ta woƒe aƒetɔwo ƒe dɔ la te o.”\n^ Alo, “ami ʋeʋĩ wɔlawo.”\n^ Alo, “akpa bubu si wodzidze.”\n^ Anɔ abe meta 445 ene. Kpɔ Megbenyawo B14.\n^ Agate ŋu afia, “nuto si gogo afi ma.”


GBE BUBU Albanian Arabic Armenian (West) Assamese Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Gujarati Hiligaynon Hindi Hungarian Igbo Iloko Indonesian Italian Japanese Kannada Kiluba Kinyarwanda Korean Latvian Lithuanian Macedonian Malagasy Malayalam Marathi Mizo Moore Myanmar Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tshiluba Tsonga Turkish Twi Ukrainian Urdu Venda Vietnamese\n“Alesi xexeme dukɔwo ƒe tenɔnɔ ɖe wo nɔewo ƒe kpekpeɖeŋu dzi le dzidzim ɖe edzii la wɔe be kuxi siwo tsiana ɖe wo nɔewo nu, siwo gbɔ dukɔ ɖekaɖekawo mate ŋu akpɔ le wo ɖokui si azɔ o la, va bɔ le xexeame katã. Nuwɔwɔ aduadu kple ame nɔewo le xexeame katã dzi koe míate ŋu ato akpɔ ameƒomea ƒe afɔku kple gbetɔame siwo nu le sesẽm ɖe edzi la gbɔ.”—Ghulam Umar, Pakistantɔwo ƒe dunyahenyawo ŋutinunyala.\nNUWƆNA siwo tsia tre ɖe wo nɔewo ŋu bɔ ɖe xexeame egbea. Togbɔ be ŋutilãmenuwo do agbogbo hã la, ame geɖewo kpea fu hafi kpɔa nusi woaɖu kple nusi woado. Togbɔ be míele ɣeyiɣi sia si me wowɔ ŋgɔyiyi ɖedzesiwo le eletrikmɔ̃ɖaŋununya me le ŋutinya me hã la, ame geɖewo kpea fu ŋutɔ hafi kpɔa dɔwɔɖui si woate ŋu awɔ ɣeyiɣi didi. Togbɔ be edze abe ablɔɖe si me ameƒomea le egbea de ŋgɔ ŋutɔ hã la, ame miliɔn geɖewo tsi dzodzodzoe, womele dedie o, eye kakaɖedzi hã mele wo si o. Ðewohĩ mɔnukpɔkpɔ nyoameŋuwo ƒo xlã mí, gake nufitifitiwɔwɔ kple sedzimawɔmawɔ siwo bɔ ɖe afisiafi wɔe be mɔkpɔkpɔ bu ɖe ame geɖe.\nKuxi siwo me tom ameƒomea le la nu sẽ ale gbegbe be dukɔ ɖeka alo dukɔwo ƒe ƒuƒoƒo aɖe gɔ̃ hã mate ŋu akpɔ wo gbɔ o. Eyata kuxiawo teƒekpɔla geɖewo ƒo nya ta be hafi ŋutifafa kple dedienɔnɔ nava xexeame ŋutɔŋutɔ la, ke ɖeko wòle be dukɔwo katã naƒo ƒu awɔ ɖeka ahanɔ dziɖuɖu ɖeka ko te hafi. Le kpɔɖeŋu me, Albert Einstein, lɔ̃ ɖe susu sia dzi xoxoxo va yi. Le ƒe 1946 me la, egblɔ kakaɖedzitɔe be: “Meka ɖe edzi ŋutɔŋutɔ be, ame akpa gãtɔ siwo le xexeame adi vevie be yewoanɔ ŋutifafa kple dedienɔnɔ me . . . Ŋutifafa si dim ameƒomea le vevie la ate ŋu ava to xexemedziɖuɖu ɖeka aɖe si woaɖo anyi ko dzi.”\nƑe blaatɔ̃e nye esia va yi, ke hã, womete ŋu kpɔ nudidi vevi sia gbɔ o. Esi Paris, France, ƒe nyadzɔdzɔgbalẽ si nye Le Monde nɔ kuxi siwo yi edzi le ƒe alafa 21 lia me yɔm la, egblɔ be: “Ehiã be woaɖo dukɔwo dome dziɖuɖu aɖe si si ŋutete anɔ be wòato eƒe ʋɔnudrɔ̃ƒewo, dukplɔɖoɖowo, kple dukplɔsewo dzi akpɔ ameƒomea ƒe kuxi si nye gbevovodolawo ƒe wo nɔewo wuwu le dukɔ ɖeka me gbɔ enumake le xexeame ƒe akpa sia akpa. Ehiã be mí katã míalɔ̃ ɖe susu sia dzi be Anyigba la nye dukɔ ɖeka tso fifia dzi yi.” Ameka alo nuka sie ŋutetea le be wòahe nɔnɔme sia vɛ ale be ameƒomea nanɔ ŋutifafa me le etsɔme?\nÐe Dukɔ Ƒoƒuawo Ate Akpɔ Kuxia Gbɔa?\nAme geɖewo da woƒe mɔkpɔkpɔ ɖe Dukɔ Ƒoƒuawo ƒe habɔbɔ dzi be eyae ahe ŋutifafa ava xexea mee. Ðe Dukɔ Ƒoƒuawo nye dziɖuɖu aɖe si ate ŋu ahe ŋutifafa kple dedienɔnɔ vavãtɔ ava xexeamea? Ðikeke mele eme o be míesea dunyahehe me ŋugbedodo gbogbo siwo ʋãa ame henaa mɔkpɔkpɔ ame. Le kpɔɖeŋu me, le Dukɔ Ƒoƒuawo ƒe 2000 ƒe “Ƒe Akpe Ðeka ƒe Ŋugbedodo” me la, Dukɔ Ƒoƒuawo ƒe Sewɔtakpekpea do ŋugbe wɔdɔɖeamedzi sia be: “Míawɔ nusianu si míate ŋui be míana míaƒe amewo navo tso aʋawɔwɔ, eɖanye le dukɔmeviʋa loo alo dukɔ aɖe kple bubu ƒe aʋawɔwɔ o, siwo na ame miliɔn 5 kple edzivɔwo ku la, si me.” Amewo kple habɔbɔ geɖewo kpɔ ŋudzedze ɖe Dukɔ Ƒoƒuawo ŋu hekafui ŋutɔ ɖe eƒe ŋugbedodo sia ta, eye esia wɔe hã be wòxɔ Nobel Ŋutifafa ƒe Nunana la le ƒe 2001 me. Le esia ta la, esi Norwaytɔwo ƒe Nobel Nunana ƒe Kɔmiti nɔ bubu dem Dukɔ Ƒoƒuawo ŋu la, egblɔ be, “Dukɔ Ƒoƒuawo dzi koe míate ŋu ato be ŋutifafa kple nuwɔwɔ ɖekae nanɔ xexeame.”\nTogbɔ be amewo kpɔ mɔ na Dukɔ Ƒoƒuawo, si woɖo le ƒe 1945 me, hã la, ɖe wòwɔ nu abe dziɖuɖu si ate ŋu ahe ŋutifafa vavãtɔ si nɔa anyi ɖaa la ava xexeamea? Ao, elabena dukɔ siwo ƒo ƒu la dometɔ ɖesiaɖe dia eɖokui tɔ hedoa woawo ɖeɖe ko ƒe nukpɔsusuwo ɖe ŋgɔ si wɔe be agbagba siwo katã dzem wònɔ la dome gblẽ. Nyadzɔdzɔgbalẽ ŋlɔla aɖe ɖe alesi amewo susuna tso Dukɔ Ƒoƒuawo ŋu gblɔ ale: “Xexeamenɔlawo ƒe nukpɔsusuwo ɖegblɔha aɖe koe Dukɔ Ƒoƒuawo nye” eye be “nya siwo ŋu amewo hea nya le ƒe gbogbo aɖewo koe eƒe ɖoɖowo nye, eye kuxiawo dometɔ ʋẽ aɖewo gbɔ koe wokpɔ, nenye be wokpɔ ɖe gbɔe nye ma.” Nyabiasea gakpɔtɔ li kokoko be: Ðe dukɔ siwo le xexeame ate ŋu ava wɔ ɖeka ŋutɔŋutɔ gbaɖegbea?\nBiblia ɖee fia be eteƒe madidi hafi míakpɔ ɖekawɔwɔ ma teƒe o. Aleke esia adzɔe? Eye dziɖuɖu kae ahee vɛ? Be nàkpɔ ŋuɖoɖo na nyabiase siawo la, taflatse xlẽ nyati si kplɔe ɖo.\nEinstein lɔ̃ ɖe edzi be míehiã na xexemedziɖuɖu aɖe\nƉoe Ɖe Amewo Ɖoe Ɖe Amewo Dziɖuɖu Nyuitɔ Didi\nw04 8/1 axa 3-4


THE Encyclopedia Americana gblɔ be: “Mawu enye ŋkɔ si woyɔna na xexeame katã dzɔtsoƒe kple ŋusẽ gãtɔ kekeake eye wònye amesi wodea ta agu na le mawusubɔsubɔ wɔnawo me.” Nyagɔmeɖegbalẽ aɖe ɖe ŋkɔ “Mawu” gɔme be “ŋusẽ kɔkɔtɔ si ƒo ɖesiaɖe ta.” Nɔnɔme kae le ŋusẽ wɔnuku ma si?\nÐe Mawu nye ŋusẽ aɖe ƒomevi ko loo alo ame ŋutɔŋutɔa? Ŋkɔ le esia? Ðe wònye nu etɔ̃ ƒokpli aɖe, Mawuɖekaetɔ̃ aɖe, abe alesi ame geɖe xɔe se enea? Aleke míawɔ anya Mawu? Biblia la na nyabiabia siawo ƒe ŋuɖoɖo siwo nye nyateƒe eye dzidzeme le wo me. Le nyateƒe me la, ede dzi ƒo na mí be míadi Mawu, esi wògblɔ bena: “Mele adzɔge tso mía dome amesiame gbɔ hafi o.”—Dɔwɔwɔwo 17:27.\nŊusẽ aɖe si Si Amenyenye Mele O Ye Loo alo Ame Ŋutɔŋutɔa?\nAmesiwo xɔ Mawu dzi se dometɔ geɖe bua eyama abe ŋusẽ aɖe ko ene, ke menye abe ame ene o. Le kpɔɖeŋu me, woxɔe se le dekɔnu aɖewo me be mawuwoe dzɔdzɔmeŋusẽwo nye. Ame aɖewo siwo dzro kpeɖodzi siwo wokpɔ le dzɔdzɔmeŋutinunya numekuku ku ɖe xexeame katã ƒe wɔwɔme kple agbe si le anyigba dzi ŋu me ƒo nyata be ele be Nuwɔŋusẽ Gbãtɔ aɖe nanɔ wo si godoo. Ke hã esesẽna na wo be woalɔ̃ ɖe edzi be ame ŋutɔe Nuwɔŋusẽ sia nye.\nGake ɖe alesi nuwɔwɔwo wɔ nukui mefia be nunya de ŋgɔ ŋutɔ aɖee le Nuwɔŋusẽ Gbãtɔa si oa? Nunya bia be susu nanɔ ame si. Mawu sie susu deŋgɔ si wotsɔ wɔ nuwo katã la le. Ẽ, ŋutilã le Mawu si, menye luʋɔŋutilã abe mía tɔ ene o, ke koŋ enye gbɔgbɔŋutilã. Biblia la gblɔ be “Luʋɔŋutilã li, eye gbɔgbɔŋutilã hã li.” (Korintotɔwo I, 15:44) Esi Biblia nɔ Mawu ƒe nɔnɔme ɖɔm la, egblɔe eme kɔ be: “Mawue nye gbɔgbɔ.” (Yohanes 4:24) Agbe si ƒomevi le gbɔgbɔ si la to vovo kura tso mía tɔ gbɔ, amegbetɔ ƒe ŋkuwo mekpɔnɛ o. (Yohanes 1:18) Gbɔgbɔmenuwɔwɔ siwo míate ŋu akpɔ o hã li. Woawoe nye mawudɔlawo—“mawuviwo.”—Hiob 1:6; 2:1.\nEsi Mawu nye amesi ame aɖeke mewɔ o si si gbɔgbɔŋutilã le ta la, susu le eme be woagblɔ be nɔƒe le esi. Esi Biblia nɔ nu ƒom tso gbɔgbɔmexexeame ŋu la, egblɔ na mí be dziƒowo nye ‘Mawu ƒe nɔƒe.’ (Fiawo I, 8:43) Gakpe ɖe eŋu la, Biblia ŋlɔla Paulo gblɔ be: ‘Kristo yi dziƒo ŋutɔ bene wòado ɖe Mawu ŋku me azɔ le mía ta.’—Hebritɔwo 9:24.\nWogazãa nya “gbɔgbɔ” le gɔmesese bubu nu le Biblia me. Esi hakpala la nɔ gbe dom ɖa na Mawu la, egblɔ be: “Ne èɖo wò gbɔgbɔ ɖa la wodzɔna.” (Psalmo 104:30) Gbɔgbɔ sia menye Mawu ŋutɔ o, ke boŋ enye ŋusẽ si Mawu ɖona ɖa, alo zãna, tsɔ wɔa nusianu si wòdi. Gbɔgbɔ siae Mawu tsɔ wɔ dziƒo si míekpɔna, anyigba, kple nu gbagbewo katã. (Mose I, 1:2; Psalmo 33:6) Woyɔa eƒe gbɔgbɔ la be gbɔgbɔ kɔkɔe. Mawu zã eƒe gbɔgbɔ kɔkɔea tsɔ ʋã amesiwo ŋlɔ Biblia lae. (Petro II, 1:20, 21) Le esia ta, gbɔgbɔ kɔkɔea nye dɔwɔŋusẽ si Mawu zãna tsɔ wɔa eƒe tameɖoɖowoe.\nŊkɔ Tɔxɛ aɖe Le Mawu Si\nBiblia ŋlɔla Agur bia be: “Ameka lɔ ya ɖe asiʋlo me? Ameka bla tsi ɖe avɔ me? Ameka ɖo anyigba ƒe mlɔenuwo katã tsitrenu? Eŋkɔ ɖe, eye aleke woyɔna na via?” (Lododowo 30:4) Ne míagblɔe la, Agur nɔ biabiam be, ‘Ènya ame aɖe alo dzidzime aɖe si wɔ nusiawo ƒe ŋkɔa?’ Mawu ɖeɖeko sie ŋusẽ le be wòaɖo dzɔdzɔmeŋusẽwo anyi. Togbɔ be nuwɔwɔwo nye kpeɖodzi sẽŋu be Mawu li hã la, meɖe Mawu ƒe ŋkɔ ya fia o. Le nyateƒe me la, míate ŋu anya Mawu ƒe ŋkɔ gbeɖe o, negbe ɖe Mawu ŋutɔ ɖee fia mí. Eye eɖee fia hã. Wɔla la gblɔ be: “Nyee nye Yehowa, ŋkɔnyee.”—Yesaya 42:8.\nMawu ƒe ŋkɔ tɔxɛ, Yehowa, dze zi 7,000 kloe le Hebri Ŋɔŋlɔawo ɖeɖe me. Yesu Kristo ɖe ŋkɔ ma fia ame bubuwo hekafui le wo ŋkume. (Yohanes 17:6, 26) Ŋkɔ ma dze le Biblia ƒe agbalẽ mamlɛtɔ me, wònye nyagbɔgblɔ “Halleluyah,” si gɔmee nye “mikafu Yah,” ƒe akpa aɖe. Eye “Yah” enye “Yehowa” yɔyɔ kpuie. (Nyaɖeɖefia 19:1-6) Gake, ƒã hafi Biblia gɔmeɖeɖe geɖe siwo li egbea zãa ŋkɔ ma. Enuenu la, wozãa nya “AƑETƆ” alo “MAWU,” siwo wotsɔ ŋɔŋlɔdzesi gãwo ŋlɔe bene woatsɔ ade vovototo eya kple dzesideŋkɔ siwo nye “Aƒetɔ” kple “Mawu” dome, ɖe eteƒe. Agbalẽnyala aɖewo doe ɖa be anɔ eme be woyɔ Mawu ƒe ŋkɔa be “Yahweh.”\nNukatae Amesi nye gãa wu le xexeame katã ƒe ŋkɔ ŋuti nukpɔsusuwo to vovo alea? Ƒe alafa geɖe enye esia si kuxia dze egɔme esime Yudatɔwo dzudzɔ Mawu ƒe ŋkɔa zazã kura le aʋatsodzixɔsewo ta hete Hebri-nyagbe si wozãna na “Aƒetɔ Dziɖulagã” ɖoɖo Mawu ƒe ŋkɔa teƒe le afisi wòdze le ne wole Ŋɔŋlɔawo xlẽm. Esi wònye ablɔɖegbeɖiɖi mele Hebrigbe si wotsɔ ŋlɔ Biblia si o ta la, mɔ aɖeke meli si dzi míato anya alesi tututu Mose, Dawid, kple blematɔ bubuwo yɔ ŋɔŋlɔdzesi siwo wotsɔ ŋlɔ Mawu ƒe ŋkɔa o. Ke hã ƒe gbogbo aɖee nye esia wole eƒe Eʋegbe me tɔ, si nye Yehowa zãm, eye woda asi ɖe eyɔyɔ si sɔ kplii le gbegbɔgblɔ geɖe me dzi le teƒe geɖe egbea.—Mose II, 6:3; Yesaya 26:4.\nTogbɔ be míeka ɖe alesi woyɔ Mawu ƒe ŋkɔae le blema Hebrigbe me dzi tututu o hã la, gɔmesese si le eŋu ya meɣla keŋkeŋ o. Eƒe ŋkɔa gɔmee nye “Enaa Wòvaa Eme.” Le mɔ sia nu la, Yehowa Mawu ɖe eɖokui fia abe Tameɖola Gãtɔ ene. Enaa eƒe tameɖoɖowo kple ŋugbedodowo vaa eme ɣesiaɣi. Mawu vavã la, si si ŋusẽ le be wòawɔ esia, koe ate ŋu atɔ ŋkɔ ma wòasɔ.—Yesaya 55:11.\nÐikekemanɔmee la, ŋkɔ Yehowa dea vovototo Mawu Ŋusẽkatãtɔ kple mawu bubuawo dome. Susu ma tae ŋkɔ ma dze enuenu le Biblia me ɖo. Togbɔ be Biblia gɔmeɖeɖe geɖe gbe Mawu ƒe ŋkɔa zazã hã la, Psalmo 83:19 gblɔe eme kɔ ƒã be: “Ŋkɔwòe nye Yehowa, eye wò ɖeɖe koe ɖo kpo ɖe anyigba blibo la dzi!” Le Yesu Kristo ƒe subɔsubɔdɔa wɔɣi la, efia eyomedzelawo be: “Eyata miawo mido gbe ɖa ale: ‘Mía Fofo, si le dziƒowo! Wò ŋkɔ ŋuti nakɔ!’ ” (Mateo 6:9) Eyata ele be míazã Mawu ƒe ŋkɔa ne míele gbe dom ɖa, le nu ƒom tso eyama ŋu, hele ekafum le ame bubuwo dome.\nMawue Yesu Nyea?\nYehowa Mawu ŋutɔ hã megblẽ mí ɖe viviti me le amesi Via nye ŋu o. Mateo ƒe Nyanyuia me nuŋlɔɖi gblɔ be esi wonyrɔ Yesu vɔ la, “gbe tso dziƒowo le gbɔgblɔm bena: ‘Amesia enye vinye, si gbɔ nyemelɔ̃a nu lena o la, si dzea ŋunye!’ ” (Mateo 3:16, 17) Mawu ƒe Vie Yesu Kristo nye.\nGake amesiwo doa vevie mawusubɔsubɔ dometɔ aɖewo be Yesu nye Mawu. Bubuwo be Mawu nye Mawuɖekaetɔ̃. Le nufiafia sia nu la, “Fofoa nye Mawu, Vi la nye Mawu, eye Gbɔgbɔ Kɔkɔea nye Mawu, gake menye Mawu etɔ̃e li o, ke Mawu ɖekae li.” Woxɔe se be “mavɔmavɔnyenye kple tasɔsɔ ɖeka” ye le wo kple etɔ̃a katã si. (The Catholic Encyclopedia) Ðe nukpɔsusu mawo sɔa?\nŊɔŋlɔ siwo tso gbɔgbɔ me gblɔ le Yehowa ŋu be: “Wòe nye Mawu tso mavɔ me yi mavɔ me.” (Psalmo 90:2) Enye “Fia mavɔmavɔtɔ”—si gɔmedzedze alo nuwuwu meli na o. (Timoteo I, 1:17) Gake Yesu ya nye “nuwɔwɔwo katã ƒe ŋgɔgbevi,” “amesi nye Mawu ƒe nuwɔwɔwo ƒe gɔmedzedze.” (Kolosetɔwo 1:13-15; Nyaɖeɖefia 3:14) Esi Yesu nɔ nu ƒom tso Mawu ŋu be eyae nye ye Fofo la, egblɔ be: ‘Fofo la lolo wum.’ (Yohanes 14:28) Yesu ɖe eme hã be nanewo nɔ anyi siwo ye alo mawudɔlawo menya o, negbe Mawu ɖeka koe nya wo. (Marko 13:32) Gawu la, Yesu do gbe ɖa na Fofoa, gblɔ be: “Menye nye lɔlɔ̃nu o, ke boŋ tɔwò woawɔ.” (Luka 22:42) Amekae wònɔ gbea dom ɖa na, ne menye na Ame aɖe si lolo wu eya ŋutɔe o? Eye Mawue fɔ Yesu ɖe tsitre tso ku me, menye Yesu ŋutɔe o.—Dɔwɔwɔwo 2:32.\nEkema le Ŋɔŋlɔawo ƒe nya nu la, Yehowae nye Mawu Ŋusẽkatãtɔ, eye Yesue nye Via. Wo ame evea menɔ tasɔsɔ me hafi Yesu va anyigba dzi alo le eƒe anyigbadzigbenɔɣi o; eye Yesu meva sɔ ta kple Fofoa esi wofɔe ɖe tsitre yi dziƒo megbe o. (Korintotɔwo I, 11:3; 15:28) Abe alesi míekpɔe ene la, yeaɖi Mawuɖekaetɔ̃a ƒe ame etɔ̃lia, gbɔgbɔ kɔkɔea, menye ame o. Ke boŋ enye ŋusẽ si Mawu zãna tsɔ wɔa nusianu si wòdi. Eyata Mawuɖekaetɔ̃ ƒe nufiafia metso Ŋɔŋlɔawo me o. * Biblia gblɔ be: “Yehowa mía Mawu la, Yehowa ɖeka koe.”—Mose V, 6:4.\nDze Si Mawu Nyuie Wu\nHafi míate ŋu alɔ̃ Mawu ahatsɔ subɔsubɔ si dze na eya ɖeɖeko anɛ la, ehiã be míanya amesi ƒomevi ŋutɔŋutɔ wònye. Aleke míawɔ anya Mawu nyuie wu? Biblia gblɔ be: “Tso xexemewɔwɔ dzi la wokpɔa eƒe numanyakpɔ, si nye eƒe ŋusẽ mavɔmavɔ kple mawunyenye la kɔte le eƒe dɔwɔwɔwo me.” (Romatɔwo 1:20) Mɔ siwo nu míato anya Mawu nyuie wu dometɔ ɖekae nye ŋkuléle ɖe eƒe nuwɔwɔwo ŋu kple ŋugbledede le wo ŋu ŋudzedzekpɔkpɔtɔe.\nGake nuwɔwɔwo megblɔna nusianu si hiã be míanya tso Mawu ŋu la na mí o. Le kpɔɖeŋu me, be míate ŋu ase egɔme be Gbɔgbɔmeme ŋutɔŋutɔ si si ŋkɔ le etɔxɛe wònye la, ele be míaxlẽ Biblia. Le nyateƒe me la, Biblia sɔsrɔ̃e nye mɔ nyuitɔ kekeake si dzi míato adze si Mawu nyuie wu. Yehowa gblɔ Mawu si ƒomevi wònye la na mí le Ŋɔŋlɔawo me. Eɖea eƒe tameɖoɖowo fiaa mí hefiaa nu mí le eƒe mɔwo hã ŋu. (Amos 3:7; Timoteo II, 3:16, 17) Aleke gbegbe dzi ate ŋu adzɔ mí enye esi be Mawu di be “nyateƒe ƒe sidzedze” nasu mía si ahakpɔ viɖe tso nusiwo wònana lɔlɔ̃tɔe me! (Timoteo I, 2:4) Eyata mina míadze agbagba ɖesiaɖe be míasrɔ̃ nusianu si míate ŋui tso Yehowa ŋu.\n^ mm. 19 Ne èdi be yeakpɔ nyati sia me dzodzro si de to la, kpɔ agbalẽ gbadza si nye Ðe Wòle Be Naxɔ Mawuɖekaetɔ̃ la Dzi Asea?, si Yehowa Ðasefowo ta.\nMawu zã eƒe gbɔgbɔ kɔkɔea tsɔ wɔ anyigba eye wòtsɔe ʋã amewo woŋlɔ Biblia\nGbe aɖe ɖi tso dziƒo gblɔ be: “Amesia enye Vinye”\nYesu do gbe ɖa na Mawu—Amesi lolo wui\nYesu ɖe gbeƒã Mawu ƒe ŋkɔ na ame bubuwo\nMíate ŋu anya Mawu nyuie wu\nƉoe Ɖe Amewo Ɖoe Ɖe Amewo Amekae Nye Mawu?\nw02 5/15 axa 4-7


4 Mose 29 | Biblia Le Internet Dzi | Xexe Yeye Gɔmeɖeɖe\nÐoɖo siwo nu woasa vɔawo le (1-40)\n29 “‘Le ɣleti adrelia ƒe ŋkeke gbãtɔ dzi la, miawɔ takpekpe kɔkɔe. Migawɔ dɔ sesẽ aɖeke o.+ Kpẽkugbe wòanye na mi.+ 2 Eye miatsɔ nyitsui ɖeka, agbo ɖeka kple alẽtsui adre, siwo dometɔ ɖe sia ɖe xɔ ƒe ɖeka, eye wosɔ blibo la, asa numevɔ be wòanye ʋeʋẽ lilili* na Yehowa; 3 eye miatsɔ wɔ memee efa me mama ɖe ewo ƒe akpa etɔ̃ si wotsɔ ami dzabae la asa nuɖuvɔ akpe ɖe nyitsu la ŋu, eye miatsɔ efa me mama ɖe ewo ƒe akpa eve akpe ɖe agbo la ŋu, 4 kple efa me mama ɖe ewo ƒe akpa ɖeka akpe ɖe alẽtsui adreawo dometɔ ɖe sia ɖe ŋu; 5 eyome woatsɔ gbɔ̃tsui ɖeka asa nuvɔ̃vɔ atsɔ alé avu ɖe mia ta. 6 Miasa vɔ siawo akpe ɖe numevɔ kple nuɖuvɔ+ si miesana ɣleti sia ɣleti kpakple numevɔ kple nuɖuvɔ+ kpakple wo ŋuti nunovɔ+ si miesana ɖaa la ŋu, be wòanye dzovɔsa si aʋẽ lilili* na Yehowa. 7 “‘Le ɣleti adrelia sia ƒe ŋkeke ewolia dzi la, miawɔ takpekpe kɔkɔe,+ eye miawɔ fu mia ɖokui.* Migawɔ dɔ aɖeke o.+ 8 Mitsɔ nyitsui ɖeka, agbo ɖeka, kple alẽtsui adre siwo dometɔ ɖe sia ɖe xɔ ƒe ɖeka la sa numevɔ be wòanye ʋeʋẽ lilili* na Yehowa. Lã siwo miatsɔ avɛ la nasɔ blibo.+ 9 Eye miatsɔ wɔ memee efa me mama ɖe ewo ƒe akpa etɔ̃ si wotsɔ ami dzabae la asa nuɖuvɔ kpe ɖe nyitsui la ŋu, eye miatsɔ efa me mama ɖe ewo ƒe akpa eve akpe ɖe agbo ɖeka la ŋu, 10 eye miatsɔ efa me mama ɖe ewo ƒe akpa ɖeka akpe ɖe alẽtsui adreawo dometɔ ɖe sia ɖe ŋu; 11 eyome woatsɔ gbɔ̃tsui ɖeka asa nuvɔ̃vɔ akpe ɖe nuvɔ̃vɔsa si wotsɔ lé avui+ la ŋu, eye miatsɔ numevɔ kple nuɖuvɔ kpakple wo ŋuti nunovɔ si wosana ɖaa la akpe ɖe eŋu. 12 “‘Le ɣleti adrelia ƒe ŋkeke wuiatɔ̃lia dzi la, miawɔ takpekpe kɔkɔe. Migawɔ dɔ sesẽ aɖeke o, eye miaɖu ŋkekenyui na Yehowa ŋkeke adre sɔŋ.+ 13 Mitsɔ nyitsui wuietɔ̃, agbo eve kple alẽtsui wuiene siwo dometɔ ɖe sia ɖe xɔ ƒe ɖeka la, sa numevɔ+ be wòanye dzovɔ si aʋẽ lilili* na Yehowa. Woanye lã siwo sɔ blibo.+ 14 Eye miatsɔ wɔ memee efa me mama ɖe ewo ƒe akpa etɔ̃ si wotsɔ ami dzabae la asa nuɖuvɔ kpe ɖe nyitsui wuietɔ̃awo dometɔ ɖe sia ɖe ŋu, eye miatsɔ efa me mama ɖe ewo ƒe akpa eve akpe ɖe agbo eveawo dometɔ ɖe sia ɖe ŋu, 15 eye miatsɔ efa me mama ɖe ewo ƒe akpa ɖeka akpe ɖe alẽtsui wuieneawo dometɔ ɖe sia ɖe ŋu; 16 eyome miatsɔ gbɔ̃tsui ɖeka asa nuvɔ̃vɔ hekpe ɖe numevɔ kple nuɖuvɔ kpakple eŋuti nunovɔ+ si miesana ɖaa la ŋu. 17 “‘Le ŋkeke evea gbe la, miatsɔ nyitsui wuieve, agbo eve kple alẽtsui wuiene siwo dometɔ ɖe sia ɖe xɔ ƒe ɖeka eye wosɔ blibo+ la asa vɔe; 18 eye miatsɔ wo ŋuti nuɖuvɔ kple nunovɔ akpe ɖe nyitsuawo, agboawo, kple alẽtsuiawo ŋu ɖe woƒe xexlẽme nu le vɔsaɖoɖo la nu; 19 eyome woatsɔ gbɔ̃tsui ɖeka asa nuvɔ̃vɔ akpe ɖe numevɔ kple nuɖuvɔ kpakple eŋuti nunovɔ+ si miesana ɖaa la ŋu. 20 “‘Le ŋkeke etɔ̃a gbe la, miatsɔ nyitsu wuiɖekɛ, agbo eve kple alẽtsui wuiene siwo dometɔ ɖe sia ɖe xɔ ƒe ɖeka eye wosɔ blibo+ la asa vɔe; 21 eye miatsɔ wo ŋuti nuɖuvɔ kple nunovɔ akpe ɖe nyitsuawo, agboawo kple alẽtsuiawo ŋu ɖe woƒe xexlẽme nu le vɔsaɖoɖo la nu; 22 eyome woatsɔ gbɔ̃ ɖeka asa nuvɔ̃vɔ akpe ɖe numevɔ kple nuɖuvɔ kpakple eŋuti nunovɔ si miesana+ ɖaa la ŋu. 23 “‘Le ŋkeke enea gbe la, miatsɔ nyitsu ewo, agbo eve kple alẽtsui wuiene siwo dometɔ ɖe sia ɖe xɔ ƒe ɖeka eye wosɔ blibo+ la asa vɔe; 24 eye miatsɔ wo ŋuti nuɖuvɔ kple nunovɔ akpe ɖe nyitsuawo, agboawo kple alẽtsuiawo ŋu ɖe woƒe xexlẽme nu le vɔsaɖoɖo la nu; 25 eyome woatsɔ gbɔ̃tsui ɖeka asa nuvɔ̃vɔ akpe ɖe numevɔ kple nuɖuvɔ kpakple eŋuti nunovɔ+ si miesana ɖaa la ŋu. 26 “‘Le ŋkeke atɔ̃a gbe la, miatsɔ nyitsu asieke, agbo eve kple alẽtsui wuiene siwo dometɔ ɖe sia ɖe xɔ ƒe ɖeka eye wosɔ blibo+ la asa vɔe; 27 eye miatsɔ wo ŋuti nuɖuvɔ kple nunovɔ akpe ɖe nyitsuawo, agboawo kple alẽtsuiawo ŋu ɖe woƒe xexlẽme nu le vɔsaɖoɖo la nu; 28 eyome woatsɔ gbɔ̃ ɖeka asa nuvɔ̃vɔ akpe ɖe numevɔ kple nuɖuvɔ kpakple eŋuti nunovɔ+ si miesana ɖaa la ŋu. 29 “‘Le ŋkeke adea gbe la, miatsɔ nyitsu enyi, agbo eve kple alẽtsui wuiene siwo dometɔ ɖe sia ɖe xɔ ƒe ɖeka eye wosɔ blibo+ la asa vɔe; 30 eye miatsɔ wo ŋuti nuɖuvɔ kple nunovɔ akpe ɖe nyitsuawo, agboawo kple alẽtsuiawo ŋu ɖe woƒe xexlẽme nu le vɔsaɖoɖo la nu; 31 eyome woatsɔ gbɔ̃ ɖeka asa nuvɔ̃vɔ akpe ɖe numevɔ kple nuɖuvɔ kpakple eŋuti nunovɔ+ si miesana ɖaa la ŋu. 32 “‘Le ŋkeke adrea gbe la, miatsɔ nyitsu adre, agbo eve kple alẽtsui wuiene siwo dometɔ ɖe sia ɖe xɔ ƒe ɖeka eye wosɔ blibo+ la asa vɔe; 33 eye miatsɔ wo ŋuti nuɖuvɔ kple nunovɔ akpe ɖe nyitsuawo, agboawo kple alẽtsuiawo ŋu ɖe woƒe xexlẽme nu le vɔsaɖoɖo la nu; 34 eyome woatsɔ gbɔ̃ ɖeka asa nuvɔ̃vɔ akpe ɖe numevɔ kple nuɖuvɔ kpakple eŋuti nunovɔ+ si miesana ɖaa la ŋu. 35 “‘Le ŋkeke enyia gbe la, miawɔ takpekpe tɔxɛ. Migawɔ dɔ sesẽ aɖeke o.+ 36 Mitsɔ nyitsu ɖeka, agbo ɖeka kple alẽtsui adre siwo dometɔ ɖe sia ɖe xɔ ƒe ɖeka eye wosɔ blibo+ la, sa numevɔ be wòanye dzovɔsa si aʋẽ lilili* na Yehowa; 37 eye miatsɔ wo ŋuti nuɖuvɔ kple nunovɔ akpe ɖe nyitsu la, agbo la kple alẽtsuiawo ŋu ɖe woƒe xexlẽme nu le vɔsaɖoɖo la nu; 38 eye woatsɔ gbɔ̃ ɖeka asa nuvɔ̃vɔ akpe ɖe numevɔ kple nuɖuvɔ kpakple eŋuti nunovɔ+ si miesana ɖaa la ŋu. 39 “‘Nu siawoe miatsɔ asa vɔe na Yehowa le miaƒe ŋkekenyuiwo+ dzi hekpe ɖe miaƒe adzɔgbeɖenunana+ kple lɔlɔ̃nu faa nunana+ siwo miatsɔ asa numevɔwo,+ nuɖuvɔwo,+ nunovɔwo+ kple ŋutifafavɔwo+ ŋu.’” 40 Eye Mose gblɔ se siwo katã Yehowa de nɛ la na Israel-viwo.\n^ Alo, “faa dzi; naa dzidzeme.”\n^ Alo, “miaƒe luʋɔ.” Zi geɖe la, be “woawɔ fu ame ɖokui” fia nutete ame ɖokui le mɔ vovovowo nu, nutsitsidɔ hã le eme.


Xɔse Sẽŋu Nenɔ Asiwò Ðe Fiaɖuƒea Ŋu | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korea Tokunɔgbe Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexico Tokunɔgbe Mixe Mizo Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n“Xɔse nye dziɖoɖo ɖe nu siwo wole mɔ kpɔm na la ŋu kple kakaɖedzi.”—HEBRITƆWO 11:1.\nZã aɖaka si nye “ Ale Si Mawu Ana Eƒe Tameɖoɖo Nava Eme” nàtsɔ aɖe nu siawo me:\nEden-bɔa me ŋugbedodoa.\nnu si Mawu bla kple Abraham kple esi wòbla kple David.\nnunɔla si le abe Melxizedek ene ƒe nubabla.\n1, 2. Nu kae ado ŋusẽ míaƒe kakaɖedzi be Mawu ƒe tameɖoɖo na ameƒomea ava eme to Fiaɖuƒea dzi, eye nu ka tae? (Kpɔ nɔnɔmetata si le nyati sia tame.)\nESI míenye Yehowa Ðasefowo ta la, míeɖea gbeƒã dzonɔamemetɔe be Mawu Fiaɖuƒea koe akpɔ míaƒe kuxiwo gbɔ. Gake ɖe míeka ɖe edzi vavã be Mawu Fiaɖuƒea nye nu ŋutɔŋutɔ eye to Fiaɖuƒe ma dzi la, Mawu ƒe tameɖoɖo ava emea? Kpeɖodzi kawoe na xɔse sẽŋu le mía si ɖe Fiaɖuƒea ƒe nuvãnyenye ŋu?—Hebritɔwo 11:1.\n2 Yehowa ƒe tameɖoɖo na ameƒomea ava eme to Mesia Fiaɖuƒea dzi. Gɔmeɖoanyi like si dzi wotu Fiaɖuƒe sia ɖoe nye gome si le Yehowa ɖeka ko si be wòaɖu dzi. Ame kae nye Fiaɖuƒe sia ƒe Fia? Ame kawo hãe aɖu dzi kple Fia la? Ame kawo dzie wòaɖu, eye nu kawo dzie wòakpɔ ŋusẽ ɖo? Yehowa wɔ ɖoɖo ɖe nu siawo katã ŋu to nubabla siwo le se nu la dzi. Nubabla siawo nye ɖoɖo siwo Yehowa loo alo Via, Yesu Kristo wɔ. Nubabla siawo me dzodzro ana míase ale si Yehowa ƒe tameɖoɖowo ava emee la gɔme nyuie wu eye woana míaka ɖe edzi be Fiaɖuƒea nye nu ŋutɔŋutɔ vavã.—Mixlẽ Efesotɔwo 2:12.\n3. Nu kawo mee míadzro le nyati sia kple esi kplɔe ɖo la me?\n3 Le Biblia me la, nubabla vevi ade aɖewo do ƒome kple Mesia Fiaɖuƒe si me Kristo Yesu nye Fia le la. Woawoe nye (1) nu si Mawu bla kple Abraham, (2) Se ƒe nubabla la, (3) nu si Mawu bla kple David, (4) nunɔla si le abe Melxizedek ene ƒe nubabla, (5) nubabla yeyea, kple (6) Fiaɖuƒe ƒe nubabla la. Na míadzro ale si wo dometɔ ɖe sia ɖe do ƒome kple Fiaɖuƒea kple akpa si wowɔna be Mawu ƒe tameɖoɖo na anyigba kple ameƒomea nava eme la me.—Kpɔ aɖaka si nye “ Ale Si Mawu Ana Eƒe Tameɖoɖo Nava Eme.”\nŊUGBEDODO SI ÐE ALE SI MAWU ƑE TAMEÐOÐO AVA EMEE FIA\n4. Abe ale si Mose Ƒe Agbalẽ Gbãtɔ ɖee fia ene la, ɖoɖo kawoe Yehowa wɔ si lɔ amegbetɔwo ɖe eme?\n4 Yehowa dzra anyigba ɖo nyuie be amegbetɔwo nate ŋu anɔ edzi. Eyome Yehowa ɖo nu siwo gbɔna la anyi: (1) Mawu awɔ ame ɖe eƒe nɔnɔme nu. (2) Amegbetɔwo adzra anyigba la ɖo wòazu paradiso eye wo vi dzɔdzɔewo anɔ edzi. (3) Mele be amegbetɔwo naɖu sidzedze nyui kple vɔ̃ ƒe atia ƒe tsetse o. (1 Mose 1:26, 28; 2:16, 17) Zɔzɔ ɖe ɖoɖo etɔ̃ siawo dzi ana Mawu ƒe tameɖoɖo na amegbetɔwo kple anyigba la nava eme bliboe. Ekema nu ka tae wògahiã be Mawu nawɔ nubablawo?\n5, 6. (a) Aleke Satana te kpɔ be yeagblẽ Mawu ƒe tameɖoɖo me? (b) Nu kae Yehowa wɔ tso aglãdzedze si fɔ ɖe te le Eden la ŋu?\n5 Satana va dze aglã ɖe Mawu ŋu hedze agbagba be yeagblẽ Eƒe tameɖoɖoa me. Edze agbagba be yeana amegbetɔwo nagbe toɖoɖo Mawu, eya ta eble Xawa wòɖu sidzedze nyui kple vɔ̃ ƒe atia ƒe tsetse. (1 Mose 3:1-5; Nyaɖeɖefia 12:9) Eto esia dzi tɔ gbe Mawu be medze aɖu Eƒe nuwɔwɔwo dzi o. Emegbe Satana tsò amegbetɔwo hã nu be ɖokuitɔdidi tae wosubɔa Mawu ɖo.—Hiob 1:9-11; 2:4, 5.\n6 Nu kae Yehowa awɔ tso aglãdzedze sia ŋu? Ate ŋu atsrɔ̃ aglãdzelaawo hafi. Gake ema awɔe be Mawu ƒe tameɖoɖo si nye be Aɖam kple Xawa ƒe dzidzimeviwo nayɔ anyigba dzi la mava eme o. Eya ta Yehowa metsrɔ̃ aglãdzelaawo o. Ke boŋ, egblɔ nya vevi aɖe ɖi, si nye Eden-bɔa me ŋugbedodoa. Nyagblɔɖi ma ana ŋugbe siwo katã Yehowa do ku ɖe anyigba kple amegbetɔwo ŋu la nava eme.—Mixlẽ 1 Mose 3:15.\nEden-bɔa me ŋugbedodoa ɖo kpe edzi be ŋugbe siwo katã Mawu do ku ɖe ameƒomea kple anyigba ŋu la ava eme\n7. Nu kae Eden-bɔa me ŋugbedodoa ɖe fia tso da la kple eƒe dzidzimevia ŋu?\n7 Mawu to Eden-bɔa me ŋugbedodoa dzi tso kufia na da la kple eƒe dzidzimevia, siwo le tsitre ɖi na Satana Abosam kple ame siwo de edzi wodze aglã ɖe Mawu ƒe dziɖuɖu ŋu. Mawu na ŋusẽ nyɔnua ƒe dzidzimevi la be wòatsrɔ̃ aglãdzela mawo. Eya ta Eden-bɔa me ŋugbedodoa fia be woava ɖe Satana kple eƒe aglãdzedzea me tsonuwo ɖa keŋkeŋ. Ŋugbedodoa ɖe ale si esia ava emee hã fia.\n8. Nu kae woɖe fia tso nyɔnu la kple eƒe dzidzimevia ŋu?\n8 Ame kae anye nyɔnu la ƒe dzidzimevia? Ele be dzidzimevi sia nanye gbɔgbɔmenuwɔwɔ. Nu ka tae? Elabena dzidzimevia “axɔ ŋusẽ le” Satana, si nye gbɔgbɔmenuwɔwɔ makpɔmakpɔ la si. (Hebritɔwo 2:14) Eya ta ele be nyɔnu si me dzidzimevia atso la hã nanye gbɔgbɔmenuwɔwɔ. Esime da la ƒe dzidzimevia nɔ dzidzim ɖe edzi la, ame si nyɔnu la kple eƒe dzidzimevia nye la gakpɔtɔ nɔ ɣaɣla abe ƒe 4,000 ene le Eden-bɔa me ŋugbedodoa megbe. Le ƒe mawo me la, Yehowa wɔ nubabla vovovo siwo ɖe ame si dzidzimevia nye kpakple ale si Mawu ava ɖɔ nu siwo Satana ƒe aglãdzedzea gblẽ ɖo la fia.\nNUBABLA SI ÐE AME SI DZIDZIMEVIA NYE FIA\n9. Nubabla kae Mawu wɔ kple Abraham, eye ɣekaɣie wòte dɔwɔwɔ?\n9 Anɔ abe ƒe 2,000 ene le Eden-bɔa me ŋugbedodoa megbe la, Yehowa gblɔ na Abraham be wòaʋu le wo de Ur ayi Kanaan-nyigba dzi. (Dɔwɔwɔwo 7:2, 3) Mawu gblɔ nɛ be: “Ʋu le wò anyigba dzi kple ƒowòmeawo gbɔ kple fofowò ƒe me, eye nàyi anyigba, si mafia wò la dzi! Mawɔ wò dukɔ gã, eye mayra wò, mana wò ŋkɔ nanyɔ, eye nàzu yayra. Mayra ame siwo yra wò, ke ame siwo doa vlo wò la, maƒo fi ade wo, eye le wò me woayra anyigba dzi ƒomeawo katã le.” (1 Mose 12:1-3) Woyɔ Mawu ƒe ŋugbedodo sia be nu si Mawu bla kple Abraham. Míenya ɣeyiɣi si tututu Yehowa bla nu sia kple Abraham zi gbãtɔ o. Gake míenya be nubabla ma te dɔwɔwɔ le ƒe 1943 Do Ŋgɔ Na Yesu (D.Y.) esime Abraham, si xɔ ƒe 75 ɣemaɣi la, ʋu le Xaran hetso Frat-tɔsisia.\n10. (a) Aleke Abraham ɖee fia be yexɔ Mawu ƒe ŋugbedodowo dzi se bliboe? (b) Nya vevi kawoe Yehowa ɖe fia vivivi tso nyɔnua ƒe dzidzimevia ŋu?\n10 Yehowa gate gbe ɖe nubabla sia dzi na Abraham zi geɖe, eye wògagblɔa nya bubuwo kpenɛ. (1 Mose 13:15-17; 17:1-8, 16) Abraham ka ɖe Mawu ƒe ŋugbedodowo dzi ale gbegbe be elɔ̃ faa be yeatsɔ ye vi malɔ̃nugbɔa asa vɔe gɔ̃ hã. Esia wɔe be Yehowa ɖo kpe nubablaa dzi esi wòka ɖe edzi nɛ be yeƒe ŋugbedodoa ava eme godoo. (Mixlẽ 1 Mose 22:15-18; Hebritɔwo 11:17, 18.) Esi nu si Mawu bla kple Abraham la te dɔwɔwɔ vɔ megbe la, Yehowa ɖe nya veviwo fia vivivi tso nyɔnua ƒe dzidzimevi la ŋu. Dzidzimevia adzɔ tso Abraham ƒe ƒomea me, ame bubu geɖewo hã ava nye dzidzimevia ƒe akpa aɖe, woanye fiawo, dzidzimevia atsrɔ̃ Mawu ƒe futɔwo katã eye wòahe yayrawo avɛ na ame geɖee.\nAbraham ɖee fia be yeka ɖe Mawu ƒe ŋugbedodowo dzi bliboe (Kpɔ memama 10)\n11, 12. Aleke Ŋɔŋlɔawo ɖee fia be nu si Mawu bla kple Abraham la ava eme le mɔ si lolo wu nu, eye nu kae ado tso eme na mí?\n11 Ŋugbe siwo Mawu do le nu si wòbla kple Abraham me la va eme zi gbãtɔ esi Abraham ƒe dzidzimeviwo nyi Ŋugbedodonyigba la dome. Gake Biblia na míenya be viɖe siwo lolo sãsãsã wu la ado tso nubabla ma me. (Galatiatɔwo 4:22-25) Apostolo Paulo ɖe eme be Yesu Kristoe nye Abraham ƒe dzidzimevia ƒe akpa vevitɔ. Kristotɔ amesiamina 144,000 lae nye dzidzimevia ƒe akpa evelia. (Galatiatɔwo 3:16, 29; Nyaɖeɖefia 5:9, 10; 14:1, 4) Nyɔnu si ŋu woƒo nu tsoe le Eden-bɔa me ŋugbedodoa me lae nye Mawu ƒe habɔbɔa ƒe akpa si le dziƒo. Woyɔ nyɔnua be ‘Yerusalem si le dzi,’ eye gbɔgbɔmenuwɔwɔ wɔnuteƒewoe le eme. (Galatiatɔwo 4:26, 31) Le nu si Mawu bla kple Abraham ƒe ŋugbedodoa nu la, nyɔnua ƒe dzidzimevi la ahe yayra mavɔwo vɛ na ameƒomea.\n12 Nubabla si Mawu wɔ kple Abraham la nye kpeɖodzi be woɖo dziƒo Fiaɖuƒea anyi le se nu, eye nubabla ma ʋu mɔ ɖi na Fia la kple ehati dziɖulawo be woanyi Fiaɖuƒe ma dome. (Hebritɔwo 6:13-18) Ɣeyiɣi didi kae nubabla sia anɔ anyi? Wogblɔ le 1 Mose 17:7 be enye “nubabla mavɔ.” Anɔ anyi va se ɖe esime Fiaɖuƒea tsrɔ̃ Mawu ƒe futɔwo keŋkeŋ eye woyra anyigba dzi ƒomewo katã. (1 Korintotɔwo 15:23-26) Gake nubabla la ƒe yayra anɔ anyi tegbee. Nu si Mawu bla kple Abraham la ɖo kpe edzi be Yehowa ƒe tameɖoɖo si nye be ame dzɔdzɔewo ‘nayɔ anyigba dzi’ la ava eme.—1 Mose 1:28.\nNUBABLA SI ÐO KPE EDZI BE FIAÐUƑEA ANƆ ANYI ÐAA\n13, 14. Le nu si Mawu bla kple David ta la, nu ka dzie míeka ɖo?\n13 Eden-bɔa me ŋugbedodoa kple nu si Mawu bla kple Abraham la fia mí be ale si Yehowa ɖua dzii la wɔa ɖeka kple eƒe nudidi dzɔdzɔeawo ɣesiaɣi. Eya ta Mesia Fiaɖuƒe si Mawu ɖo anyi la hã ɖua dzi ɖe nudidi dzɔdzɔe mawo ke nu. (Psalmo 89:15) Ðe wòate ŋu adzɔ be Mesia Fiaɖuƒea nawɔ nu madzɔmadzɔa? Ðe wòava hiã be fiaɖuƒe bubu naxɔ ɖe eteƒea? Nubabla bubu aɖe na míeka ɖe edzi be esia madzɔ gbeɖe o.\nMesia la ƒe dziɖuɖua mawɔ nu madzɔmadzɔ gbeɖe o eye ahe yayra mavɔwo vɛ na ameƒomea\n14 Yehowa do ŋugbe aɖe na blema Israel Fia David. Woyɔ ŋugbedodo ma be nu si Mawu bla kple David. (Mixlẽ 2 Samuel 7:12, 16.) Yehowa do ŋugbe be Mesia la anye David ƒe dzidzimevi. (Luka 1:30-33) To esia dzi la, Yehowa na numekɔkɔ geɖe wu tso ƒome si me Mesia la ado tso ŋu. Yehowa gblɔ be David ƒe dzidzimevi sia anye Mesia Fiaɖuƒea ƒe Fia si dze le se nu. (Xezekiel 21:30-32) David ƒe dziɖuɖua anɔ anyi tegbee, le gɔmesesea nu be Yesu, si nye David ƒe dzidzimevi la, ‘anɔ anyi tegbee eye eƒe fiazikpui anɔ anyi ɖaa abe ɣe ene.’ (Psalmo 89:35-38) Míeka ɖe edzi be Mesia la ƒe dziɖuɖua mawɔ nu madzɔmadzɔ gbeɖe o eye ahe yayra mavɔwo vɛ na ameƒomea!\nNUNƆLANYENYE ŊUTI NUBABLA\n15-17. Le nunɔla si le abe Melxizedek ene ƒe nubablaa nu la, dɔ bubu kae dzidzimevi la awɔ, eye nu ka tae?\n15 Nu si Mawu bla kple Abraham kple esi wòbla kple David la ɖo kpe edzi be nyɔnua ƒe dzidzimevi la anye fia. Gake hafi eƒe dziɖuɖu naɖe vi na ameƒomea katã bliboe la, ele be eƒe wɔƒe nayi ŋgɔ wu fianyenye ko. Ele be dzidzimevia nanye nunɔla hã. Nunɔla koe ate ŋu asa vɔ si hiã be amegbetɔwo navo tso nu vɔ̃ si me eye woava nye Yehowa ƒe ƒome si me nuteƒewɔlawo le le dziƒo kple anyigba dzi la me tɔwo. Be Yehowa nakpɔ egbɔ be dzidzimevia ava nye nunɔla la, ewɔ nubabla bubu, si nye nunɔla si le abe Melxizedek ene ƒe nubabla.\n16 Mawu ɖee fia to Fia David dzi be ye ŋutɔ yeabla nu kple Yesu. Nubabla ma lɔ nu eve ɖe eme: gbãtɔe nye be Yesu ‘abɔbɔ anɔ [Mawu ƒe] nuɖusi me’ eye woana ŋusẽe be wòaɖu eƒe futɔwo katã dzi; eye eveliae nye be Yesu anye “nunɔla tegbee le Melxizedek ƒe kɔa nu.” (Mixlẽ Psalmo 110:1, 2, 4.) Gake nu ka tae Yesu anye nunɔla “le Melxizedek ƒe kɔa nu”? Ɣeyiɣi didi aɖe hafi Abraham ƒe dzidzimeviwo nanyi Ŋugbedodonyigbaa dome la, Melxizedek nye Salem fia kple “Mawu Dziƒoʋĩtɔ la ƒe nunɔla.” (Hebritɔwo 7:1-3) Yehowa ŋutɔe ɖo Melxizedek fia kple nunɔlae, eye do ŋgɔ na Yesu ƒe vava la, eya ɖeka ko sie ɖoƒe eve mawo nɔ. Azɔ hã esi nuŋlɔɖi aɖeke meli be ɖoƒe ma nɔ ame bubu aɖeke si do ŋgɔ na Melxizedek alo le eyome o ta la, ɖeko wòle abe ɖe wònye “nunɔla tso mavɔ me yi mavɔ me” ene.\nTo nunɔla si le abe Melxizedek ene ƒe nubablaa dzi la, Mawu ŋutɔ ɖo Yesu be wòanye nunɔla\n17 To nubabla sia dzi la, Mawu ŋutɔ ɖo Yesu nunɔlae. Yesu ayi edzi anye ‘nunɔla abe Melxizedek ene yi mavɔmavɔ me.’ (Hebritɔwo 5:4-6) Nubabla sia na eme kɔ ƒãa be Yehowa akpɔ egbɔ be yeto Mesia Fiaɖuƒea dzi na yeƒe tameɖoɖo na ameƒomea kple anyigba la siaa va eme.\nNUBABLA SIWO LE SE NU NYE GƆMEÐOANYI NA FIAÐUƑEA\n18, 19. (a) Aleke nubabla siwo me míedzro la do ƒome kple Fiaɖuƒeae? (b) Nu ka mee míadzro le nyati si kplɔe ɖo me?\n18 Va de asi na fifia la, míesrɔ̃ nu tso ale si nubablaawo dometɔ ɖe sia ɖe do ƒome kple Mesia Fiaɖuƒea kple ale si wotu Fiaɖuƒea ɖe nubablawo dzi si wɔe be kakaɖedzi le eŋu la ŋu. Eden-bɔa me ŋugbedodoa ɖo kpe edzi be Yehowa ato nyɔnua ƒe dzidzimevi la dzi ana eƒe tameɖoɖo na ameƒomea kple anyigba la nava eme. Nu si Mawu bla kple Abraham la na numekɔkɔwo tso ame si dzidzimevia anye kple eƒe wɔƒe ŋu.\n19 Nu si Mawu bla kple David la ɖe nya bubuwo fia tso ƒome si me Mesia la adzɔ tso ŋu. Nubabla ma na gome Yesu be wòaɖu anyigba dzi tegbee. Nunɔla si le abe Melxizedek ene ƒe nubabla la ɖo kpe edzi be dzidzimevi la anye nunɔla. Gake menye Yesu ɖeka koe akpe ɖe amegbetɔwo ŋu be woade blibo o. Wotia ame bubuwo hã be woanye fiawo kple nunɔlawo akpe ɖe eŋu. Afi kae ame siawo atso? Míadzro nya sia me le nyati si kplɔe ɖo me.\nMesia Fiaɖuƒe: Mawu ƒe dziɖuɖu si me Kristo kple Kristotɔ amesiamina 144,000-awo nye fiawo le\nAme siwo ŋu woƒo nu tsoe le 1 Mose 3:15\nNyɔnua: Yehowa ƒe habɔbɔa ƒe akpa si le dziƒo si me gbɔgbɔmenuwɔwɔ wɔnuteƒewo le\nNyɔnua ƒe dzidzimevi: Nyɔnua ƒe dzidzimevia ƒe akpa vevitɔe nye Yesu Kristo. Dzidzimevia ƒe akpa eveliae nye Kristotɔ amesiamina 144,000-awo. Nyɔnua ƒe dzidzimevi la atsrɔ̃ Satana kple eƒe dzidzimevia keŋkeŋ\nDa la: Satana Abosam\nDa la ƒe dzidzimevi: Gbɔgbɔmenuwɔwɔ kple amegbetɔ siwo de Satana dzi hetsi tsitre ɖe gome si le Mawu si be wòaɖu dzi la ŋu\nALE SI MAWU ANA EƑE TAMEÐOÐO NAVA EME\nEden-bɔa me ŋugbedodoa na míenya be Mawu ato Fiaɖuƒea dzi ana eƒe tameɖoɖo na ameƒomea kple anyigba la nava eme. Nubabla ade siawo wɔa akpa aɖe be Mawu ƒe tameɖoɖo nava eme:\nNU SI MAWU BLA KPLE ABRAHAM\nAME SIWO BLA NUA: Yehowa kple Abraham\nTAMEÐOÐOA: Enye kpeɖodzinu si le se nu be “nyɔnu la” ƒe ‘dzidzimevi’ si woyɔ le 1 Mose 3:15 la aɖu dzi le Fiaɖuƒea me\nSE ƑE NUBABLA LA\nAME SIWO BLA NUA: Yehowa kple Israel dukɔa\nTAMEÐOÐOA: Ekpɔ ‘dzidzimevia’ ta eye wòkpe ɖe amewo ŋu wode dzesi Mesia la\nNU SI MAWU BLA KPLE DAVID\nAME SIWO BLA NUA: Yehowa kple David\nTAMEÐOÐOA: Eɖo kpe edzi be Mesia Fia la anye David ƒe dzidzimevi eye Fiaɖuƒea anɔ anyi tegbee\nNUNƆLA SI LE ABE MELXIZEDEK ENE ƑE NUBABLA\nAME SIWO BLA NUA: Yehowa kple Yesu\nTAMEÐOÐOA: Enye kpeɖodzinu si le se nu be nyɔnua ƒe ‘dzidzimevia’ ƒe akpa vevitɔ si nye Yesu anye Fia kple nunɔla tegbee\nAME SIWO BLA NUA: Yehowa kple Kristotɔ amesiaminawo\nTAMEÐOÐOA: Enye kpeɖodzinu si le se nu si ʋu mɔ na Kristotɔ 144,000 be woanye ame siwo Mawu xɔ abe eya ŋutɔ viawo ene eye woanye ‘dzidzimevia’ ƒe akpa evelia\nFIAÐUƑE ƑE NUBABLA LA\nAME SIWO BLA NUA: Yesu kple Kristotɔ amesiaminawo\nTAMEÐOÐOA: Ena Kristotɔ amesiaminawo wɔ ɖeka kple Kristo le se nu be woanye fiawo kple nunɔlawo le dziƒo\nƉoe Ɖe Amewo Ɖoe Ɖe Amewo Xɔse Sẽŋu Nenɔ Asiwò Ðe Fiaɖuƒea Ŋu


Gideon Kple Eƒe Ame 300 La | Biblia Me Ŋutinya\nÈKPƆ nusi le dzɔdzɔm le afisia? Amesiawo katã nye Israel ƒe aʋawɔlawo. Amesiwo bɔbɔ la le tsi nom. Amesi tsi tre ɖe wo gbɔ tututu lae nye Ʋɔnudrɔ̃la Gideon. Ele alesi wole tsia nomee la kpɔm.\nLé ŋku ɖe mɔ vovovo, siwo nu ameawo le tsia nom le la ŋuti nyuie. Ame aɖewo tsyɔ nu ɖe tsia me ŋutɔŋutɔ. Ame ɖeka ya ku tsia ɖe eƒe asiʋlo me be yeate ŋu akpɔ nusi le edzi yim le ye megbe. Esia le vevie, elabena Yehowa gblɔ na Gideon be wòatia ŋutsu, siwo anɔ ŋudzɔ le tsia nono me la ɖeɖeko. Ame mamlɛawo ya la, Mawu gblɔ be woaɖo wo ɖe aƒeme. Na míakpɔ nusitae la ɖa.\nIsrael-viwo gaɖo fukpekpe me ake. Elabena womeɖo to Yehowa o. Midiantɔwo kpɔ ŋusẽ ɖe wo dzi hele nuvevi wɔm wo. Eyata Israel-viwo do ɣli yɔ Yehowa hena kpekpeɖeŋu, eye Yehowa se woƒe ɣlidodowo.\nYehowa gblɔ na Gideon be wòaƒo aʋawɔlawo nu ƒu, eye Gideon ƒo aʋawɔla 32,000 nu ƒu. Gake aʋawɔla, siwo tsi tre ɖe Israel ŋu la nye ame 135,000. Ke hã la, Yehowa gblɔ na Gideon be: ‘Wò ameawo sɔ gbɔ akpa.’ Nukatae Yehowa gblɔ nenema?\nElabena ne Israel ɖu aʋa la dzi la, woasusu be yewo ŋutɔwoe ɖu aʋa la dzi. Woasusu be yewomehiã na Yehowa ƒe kpekpeɖeŋu hafi aɖu aʋa la dzi o. Eyata Yehowa gblɔ na Gideon be: ‘Gblɔ na amesiwo katã nye vɔvɔ̃nɔtɔwo la be woatrɔ ayi aƒeme.’ Esi Gideon gblɔ esia la, eƒe aʋawɔla 22,000 trɔ yi aƒeme. Esusɔ ame 10,000, siwo awɔ aʋa kple aʋawɔla 135,000 mawo katã.\nGake ɖo to! Yehowa gblɔ be: ‘Wò ameawo sɔ gbɔ akpa.’ Eyata egblɔ na Gideon be wòana ameawo nano tsi le tɔ sia to, eye amesiwo atsyɔ nu ɖe tsia me la, wòaɖo wo ɖe aƒeme. Yehowa do ŋugbe be: ‘Mana ame 300, siwo le ŋudzɔ le tsia nono me la naɖu aʋa la dzi.’\nAʋa la wɔɣi ɖo. Gideon ma ame 300 la ɖe hatsotso etɔ̃ me. Etsɔ kpẽ kple ze, si me akakati le la na amesiame. Esi zãtitina ɖo la, wo katã ɖe to ɖe futɔwo ƒe aʋasaɖa la. Tete wo katã ku woƒe kpẽawo hegbã zeawo zi ɖeka, eye wodo ɣli be: ‘Yehowa kple Gideon ƒe yie!’ Esi asrafo, siwo nye futɔwo nyɔ la, wotɔtɔ eye vɔvɔ̃ ɖo wo. Wo katã wode asi sisi me, eye Israel-viwo ɖu aʋa la dzi.\nƲɔnudrɔ̃lawo ta 6 vaseɖe 8.


Na Dzitsinya Si Nètsɔ Biblia Na Hehee La Nafia Mɔ Wò | Gbetakpɔxɔ\n“Taɖodzinu si le mɔfiame sia ŋue nye be, lɔlɔ̃ si tso dzi dzadzɛ me kple dzitsinya nyui . . . nasu mía si.”—1 TIMOTEO 1:5.\nHADZIDZI: 57, 48\nAleke míaƒe dzitsinya ate ŋu akpe ɖe mía ŋu míatso nya me nyuie . . .\nle lãmesẽnyawo me?\nle modzakaɖeɖe me?\nle dɔ nyuiwo wɔwɔ me?\n1, 2. Ame kae na dzitsinya mí, eye nu ka tae wòle be míada akpe be dzitsinya le amegbetɔwo si?\nYEHOWA MAWU wɔ mí amegbetɔwo eye wòna tiatiawɔwɔ ƒe ablɔɖe mí. Be míawɔ tiatia nyuiwo la, ede nane mía me si fiaa mɔ mí. Eyae nye dzitsinya, si nye ŋutete si le mía me be míade vovo nyui kple vɔ̃ dome. Ne míewɔa míaƒe dzitsinya ŋu dɔ nyuie la, akpe ɖe mía ŋu míawɔ nu nyui ahatsri nu vɔ̃ɖi. Dzitsinya si le mía si ɖee fia be Yehowa lɔ̃ mí eye wòdi be eme nanyo na mí.\n2 Ame aɖewo wɔa nu nyui eye wotsria nu vɔ̃ɖi togbɔ be womenya Biblia ƒe mɔfiamewo o hã. (Xlẽ Romatɔwo 2:14, 15.) Nu ka tae? Dzitsinya si le wo si tae. Eyae xea mɔ na ame geɖe ale be womewɔa nu baɖawo o. Wò ya bu ale si gbegbe xexea me agblẽe ne ɖe dzitsinya mele ame aɖeke si o la ŋu kpɔ! Anye ne nu vlo wɔwɔ ado agbogbo ɖe xexea me kura wu ale si wòle fifia. Eya ta ele be míada akpe gã aɖe na Yehowa be ede dzitsinya amegbetɔwo me!\nAleke dzitsinya si míemla nyuie akpe ɖe mía ŋu ne ehiã be míatso nya me le nane ŋu?\n3. Aleke míaƒe dzitsinya ate ŋu aɖe vi na mí le hamea me?\n3 Mevaa susu me na ame akpa gãtɔ be yewoana hehe yewoƒe dzitsinya o. Gake mí Yehowa ƒe amewo ya, míedi be míaƒe dzitsinya nawɔ dɔ nyuie, elabena ate ŋu akpe ɖe mía ŋu míado ɖekawɔwɔ ɖe ŋgɔ le hamea me. Míedi hã be míaƒe dzitsinya nakpe ɖe mía ŋu míaɖo ŋku nu si Biblia gblɔ be ele eteƒe alo mele eteƒe o, kple nu si nyo alo nu si menyo o dzi. Ke hã be míamla míaƒe dzitsinya ahazãe nyuie la, menye nu si Biblia gblɔ koe wòle be míanya o. Ele vevie hã be míalɔ̃ Mawu ƒe nudidiwo eye míaka ɖe edzi be wonyo na mí. Paulo gblɔ be: “Taɖodzinu si le mɔfiame sia ŋue nye be, lɔlɔ̃ si tso dzi dzadzɛ me kple dzitsinya nyui kpakple xɔse si me alakpa mele o la nasu mía si.” (1 Timoteo 1:5) Eya ta ne míenaa hehe míaƒe dzitsinya heɖoa toe la, ana míalɔ̃ Yehowa ahaxɔ eyama dzi ase geɖe wu. Ale si míezãa míaƒe dzitsinya la ɖenɛ fiana nenye be míetsi le gbɔgbɔ me hedina vevie be míawɔ nu si adze Yehowa ŋu. Míaƒe dzitsinya ɖea ame si tututu míenye hã fiana.\n4. Aleke míate ŋu ana hehe míaƒe dzitsinya?\n4 Gake aleke míate ŋu ana hehe míaƒe dzitsinya? Eyae nye be míasrɔ̃ Biblia edziedzi, ade ŋugble le nu si míexlẽ ŋu, eye míabia Yehowa be wòakpe ɖe mía ŋu míawɔ edzi. Esia bia be míawɔ nu wòayi ŋgɔ wu sewo kple mɔfiamewo sɔsrɔ̃ dzaa ko. Taɖodzinu si tae míesrɔ̃a Biblia ɖoe nye be míanya Yehowa nyuie wu. Eye be míanya Ame si tututu wònye, nu siwo wòlɔ̃ kple nu siwo melɔ̃ o. Ne míeyi edzi srɔ̃ nu tso Yehowa ŋu la, míaƒe dzitsinya ava nɔ dzesi dem nu siwo wòbuna be ele eteƒe alo mele eteƒe o la kaba. Eye ne míeyi edzi le dzitsinyaa mlam la, míava nɔ nuwo ŋu bum abe ale si Yehowa bua woe ene.\n5. Biabia kawo mee míadzro le nyati sia me?\n5 Míate ŋu abia be: Aleke dzitsinya si míemla nyuie akpe ɖe mía ŋu ne ehiã be míatso nya me le nane ŋu? Aleke míade bubu mía nɔvi Kristotɔwo ƒe dzitsinya ŋu? Aleke míaƒe dzitsinya ate ŋu aʋã mí míawɔ nu nyui? Azɔ mina míalé ŋku ɖe nuwɔna etɔ̃ siwo me míahiã dzitsinya si míena hehee nyuie le la ŋu. Woawoe nye: (1) lãmesẽnyawo, (2) modzakaɖeɖe kple (3) gbeƒãɖeɖedɔa.\nDA SƆ LE LÃMESẼNYAWO ME\n6. Nu kawo mee wòle be míatso nya me le le atikewɔnyawo me?\n6 Biblia fia mí be míatsri nuwɔna siwo ate ŋu agblẽ nu le mía ŋu, eye míada asɔ le nuwo abe nuɖuɖu kple nunono ene me. (Lododowo 23:20; 2 Korintotɔwo 7:1) Ne míewɔna ɖe Biblia ƒe mɔfiamewo dzi la, ate ŋu akpɔ míaƒe lãmesẽ ta. Ke hã godoo la, míedzea dɔ eye míetsina kua amegã kple nyagã. Nu kawo mee wòle be míatso nya me le? Le dukɔ aɖewo me la, kɔdzitikewo kple ameyibɔtikewo kpakple dɔdamɔnu bubuwo li amewo ate ŋu atia be yewoazã. Nɔvi geɖe ŋlɔa agbalẽ ɖona ɖe alɔdzedɔwɔƒewo le dɔdamɔnu siwo woatia ŋu. Wo dometɔ geɖe biana be, “Ðe wòasɔ be Yehowa subɔla nazã atike sia alo alɔ̃ woazã dɔdamɔnu sia nɛa?”\n7. Nu kae akpe ɖe mía ŋu míatso nya me le ʋudonyawo ŋu?\n7 Womena ŋusẽ alɔdzedɔwɔƒea alo hamemetsitsiwo be woatso nya me le atike alo dɔdamɔnu si Kristotɔ aɖe azã la ŋu nɛ o, nenye be ebia gɔ̃ hã. (Galatiatɔwo 6:5) Ke hã hamemetsitsiwo ate ŋu adzro Yehowa ƒe susu le nya ma ŋu me kple Kristotɔ la be esia nakpe ɖe eŋu wòatso nya me le nunya me. Le kpɔɖeŋu me, Mawu de se na mí be míatsri ʋu. (Dɔwɔwɔwo 15:29) Sedede sia na eme kɔ na Kristotɔ be mate ŋu alɔ̃ woazã dɔdamɔnu si me woado ʋu alo ʋumenu vevi eneawo dometɔ aɖeke nɛ o. Sidzedze ate ŋu akpɔ ŋusẽ ɖe Kristotɔ ƒe dzitsinya dzi ne ele nya me tsom nenye be alɔ̃ woazã ʋumenu suesuewo, siwo nye nunyiame siwo wogatea ŋu ɖena tso ʋumenu vevi eneawo me, nɛ loo alo malɔ̃ o. * (Kpɔ etenuŋɔŋlɔa.) Biblia ƒe aɖaŋuɖoɖo bubu kawo hãe ate ŋu akpe ɖe mía ŋu míatso nya me nyuie le atikewɔnyawo me?\n8. Aleke Filipitɔwo 4:5 akpe ɖe mía ŋu míatso nya me nunyatɔe le lãmesẽnyawo me?\n8 Lododowo 14:15 gblɔ be: “Ðekemanyala xɔa nya sia nya dzi sena, ke aɖaŋudzela léa ŋku ɖe eƒe afɔɖeɖewo katã ŋu.” Egbea dɔléle aɖewo li siwo womekpɔ atike na o. Eya ta ele be míakpɔ nyuie le atike alo dɔdamɔnu siwo amewo gblɔna be edaa dɔléle aɖe evɔ eŋu kpeɖodzi aɖeke meli o ŋu. Paulo gblɔ be: “Amewo katã nanyae be nugɔmeselawo mienye.” (Filipitɔwo 4:5) Nugɔmesese ana be míaƒe susu katã nanɔ Yehowa subɔsubɔ ŋu ke menye míaƒe lãmesẽnyawo ŋu o. Ne míaƒe lãmesẽnyawo nye nu vevitɔ na mí le agbe me la, ate ŋu awɔe be míava zu ɖokuitɔdilawo. (Filipitɔwo 2:4) Míenya be míate ŋu anɔ lãmesẽ deblibo me le xexe xoxo sia me o. Eya ta dze agbagba be Yehowa subɔsubɔ nanye nu vevitɔ na wò le agbe me.—Xlẽ Filipitɔwo 1:10.\nÐe nèzia wò susu ɖe amewo dzia? (Kpɔ memama 9)\n9. Aleke Romatɔwo 14:13, 19 akpɔ ŋusẽ ɖe ale si míatso nya me le lãmesẽnyawo ŋu dzi, eye nu kae ate ŋu agblẽ míaƒe ɖekawɔwɔ me?\n9 Kristotɔ si sea nu gɔme mazi amewo dzi be woawɔ nu si wòsusu be eyae nye nyuitɔ o. Le dukɔ aɖe me la, atsu kple asi aɖe nɔ dzi dem ƒo na amewo be woazã nunyiametike aɖewo eye woaɖu nanewo koŋ. Woƒoe ɖe nɔvi aɖewo nu wowɔ esia, gake nɔvi bubu aɖewo melɔ̃ o. Esi nunyiametikeawo kple nuɖuɖu siwo ƒe aɖaŋu woɖo la mewɔ dɔ o la, ena nɔvi geɖewo kpɔ dziku. Atsu kple asi sia ŋutɔ ate ŋu atiae be yewoano nunyiametike siawo alo aɖu nu siwo ƒe aɖaŋu woɖo. Ke hã ɖe nunya anɔ eme be woade tɔtɔ hamea me le lãmesẽnyawo ta? Le blema Roma la, susu vovovo nɔ Kristotɔ aɖewo si ku ɖe nuɖuɖu kple azãɖuɖu aɖewo ŋu. Aɖaŋu kae Paulo ɖo na wo? Egblɔ na wo be: “Ame aɖe bua ŋkeke aɖe be ele vevie wu bubu; ame bubu bua ŋkekewo katã sɔsɔe; ame sia ame neka ɖe nu si ta wòbui nenema ɖo la dzi.” Mina míakpɔ nyuie be míagawɔ naneke si anye nuɖiaɖia na nɔvi aɖeke o.—Xlẽ Romatɔwo 14:5, 13, 15, 19, 20.\nDze agbagba be Yehowa subɔsubɔ nanye nu vevitɔ na wò le agbe me\n10. Nu ka tae wòle be míade bubu amewo ƒe nyametsotsowo ŋu? (Kpɔ nɔnɔmetata si le nyati sia ƒe gɔmedzedze.)\n10 Ɣeaɖewoɣi la, mímase nu si tae hamea me tɔ aɖe tso nya me le mɔ aɖe nu la gɔme o. Ne edzɔ alea la, nu kae míawɔ? Mele be míadrɔ̃ ʋɔnui kaba alo azi edzi be wòatrɔ susu o. Ðewohĩ ahiã be nɔvi sia nagamla eƒe dzitsinya nyuie wu, alo ate ŋu anye hã be eƒe dzitsinya ɖea fu nɛ kabakaba akpa. (1 Korintotɔwo 8:11, 12) Alo ɖewohĩ míawo boŋue wòhiã be míagbugbɔ amla míaƒe dzitsinya nyuie. Le lãmesẽnyawo kple nu bubu aɖewo gome la, agba le mía dometɔ ɖe sia ɖe dzi be eya ŋutɔ natso nya me eye wòanɔ te ɖe emetsonua nu.\nSE VIVI NA MODZAKAÐEÐE\n11, 12. Aleke Biblia kpena ɖe mía ŋu le modzakaɖeɖe si míatia me?\n11 Yehowa wɔ mí be modzakaɖeɖe navivi mía nu eye wòaɖe vi na mí. Salomo gblɔ be, “nukoɣi li” eye “ɣeɖuɣi li.” (Nyagblɔla 3:4) Nyateƒee nya sia nye, gake menye modzakaɖeɖe ɖe sia ɖee ɖea vi na mí, nana míegbɔna ɖe eme, alo nana míaƒe dzi dzea eme o. Ele hã be míatsri ɣeyiɣi fũu zazã ɖe modzakaɖeɖe ŋu. Ke aleke míaƒe dzitsinya ate ŋu akpe ɖe mía ŋu be míase vivi na modzakaɖeɖe siwo dzea Yehowa ŋu eye wòaɖe vi na mí?\n‘Ðe nye dzitsinya ɖea fu nam ne medi be mawɔ nu gbegblẽ aɖea?’\n12 Biblia xlɔ̃ nu mí le “ŋutilã la ƒe dɔwɔwɔwo” ŋu. Esiawo ƒe ɖewoe nye “gbɔdɔdɔ manɔsenu, makɔmakɔnyenye, ŋukpenanuwɔwɔ dzimesesẽtɔe, trɔ̃subɔsubɔ, gbɔgbɔyɔyɔ, kewɔwɔ, dzrewɔwɔ, ŋuʋaʋã, dɔmedzoedodowo, nyahehewo, mamawo, kɔmamawo, ŋubiabiã, ahamumu, aglotutu siwo gbɔ eme kple nu siawo tɔgbi.” Paulo gblɔ be “ame siwo wɔa nu siawo la, womanyi Mawu Fiaɖuƒe la dome o.” (Galatiatɔwo 5:19-21) Eya ta anyo be mía dometɔ ɖe sia ɖe nabia eɖokui be: ‘Ðe nye dzitsinya ʋãam be matsri kamedefefe siwo me akpasesẽnuwɔwɔ, hoʋiʋli, dukɔmevinyenye ƒe dada, alo ŋutasesẽ le mea? Ðe nye dzitsinya ɖea fu nam ne medi be makpɔ film siwo me amamaɖeɖenuwɔnawo le alo esiwo dea agbe gbegblẽ nɔnɔ, ahamumu kple kadodo kple gbɔgbɔ vɔ̃wo ƒe dzi ƒoa?’\n13. Aleke aɖaŋuɖoɖo siwo le 1 Timoteo 4:8 kple Lododowo 13:20 akpe ɖe mía ŋu ne míele nya me tsom le modzakaɖeɖe ŋu?\n13 Biblia ƒe mɔfiamewo ate ŋu akpe ɖe mía ŋu be míamla míaƒe dzitsinya ale be míatso nya me nyuie le modzaka si míaɖe ŋu. Biblia ɖo aɖaŋu be: “Ŋutilãmamla nyo na nu vi aɖe ko.” (1 Timoteo 4:8) Ame geɖe xɔe se be kamedede edziedzi ade agbe yeye yewo me eye yewoanɔ lãmesẽ me. Ke ne míedi be míanɔ nutoa me kamedeha aɖe me ade kame ya ɖe? Ðe ame siwo dome míanɔ ade kame la le veviea? Lododowo 13:20 gblɔ be: “Ame si zɔna kple nunyalawo la, adze nunya, ke ame si dea ha kple bometsilawo la, eme manyo nɛ o.” Eme kɔ keŋ be ehiã vevie be míazã míaƒe dzitsinya si míetsɔ Biblia na hehee la ne míele nya me tsom le modzakaɖeɖe ŋu.\n14. Aleke ƒome aɖe wɔ mɔfiame si le Romatɔwo 14:2-4 la ŋu dɔe?\n14 Sɔhɛ nyɔnuvi eve le Christian kple Daniela si. Christian gblɔ be: “Le Ƒometadedeagu fiẽsi aɖe me la, míesrɔ̃ nu tso modzakaɖeɖe ŋu. Míelɔ̃ ɖe edzi be dzidzɔdonamenu aɖewo nyo eye ɖewo hã menyo o. Ame kawoe wòanyo be míade ha kplii? Mía vinyɔnuvi ɖeka gblɔ be le suku ƒe gbɔɖemeɣiwo la, sɔhɛ Ðasefo aɖewo nɔa agbe aɖewo siwo yekpɔ be medze o. Eye esia ƒonɛ ɖe ye nu be ye hã yeawɔ nu abe woawo ke ene. Míedzro eme hekpɔe be dzitsinya le mía dometɔ ɖe sia ɖe si, eye ele be míana wòafia mɔ mí le nu siwo míewɔna kpakple ame siwo míewɔa wo kplii me.”—Xlẽ Romatɔwo 14:2-4.\nWò dzitsinya si nètsɔ Biblia mla la akpe ɖe ŋuwò nàƒo asa na afɔkuwo (Kpɔ memama 14)\n15. Aleke míate ŋu awɔ ɖe Mateo 6:33 me nyawo dzi le modzakaɖeɖe me?\n15 Ɣeyiɣi agbɔsɔsɔme kae nèzãna ɖe modzakaɖeɖe ŋu? Ðe nèdaa kpekpeawo, subɔsubɔdɔa kple ɖokuisi Biblia sɔsrɔ̃ ɖe nɔƒe gbãtɔ le wò agbe mea, alo modzakaɖeɖee xɔa nɔƒe gbãtɔ na wò? Wò nu vevitɔe nye ka? Yesu gbɔ be: “Miyi edzi mianɔ Fiaɖuƒe la kple Mawu ƒe dzɔdzɔenyenye dim gbã, eye woatsɔ nu bubu siawo katã akpe ɖe eŋuti na mi.” (Mateo 6:33) Ne èle nya me tsom le ale si nàzã wò ɣeyiɣi ŋu la, ɖe wò dzitsinya ʋãa wò be nàwɔ ɖe Yesu ƒe aɖaŋuɖoɖo sia dzia?\nWÒ DZITSINYA NEƲÃ WÒ NÀÐE GBEƑÃ\n16. Dɔ nyui kae dzitsinya ʋãa mí míewɔna?\n16 Menye ɖeko dzitsinya si míena hehee la nana míeƒoa asa na nu gbegblẽ wɔwɔ ko o, ke eʋãa mí hã be míewɔa dɔ nyuiwo. Esiawo dometɔ ɖekae nye gbeƒãɖeɖe tso aƒe me yi aƒe me alo vomeɖaseɖiɖi na amewo. Dɔ siae Paulo wɔ. Eya ta egblɔ be: “Agba wònye le dzinye. Ɛ̃, ne nyemegblɔ nya nyui la o la, baba nam!” (1 Korintotɔwo 9:16) Ne míesrɔ̃ Paulo la, dzitsinya nyui asu mía si esi míenyae be nu si le eteƒe wɔm míele ta. Eye ne míetsɔa dzo ɖe nya nyuia gbɔgblɔ na amewo ŋu la, esia akpɔ ŋusẽ ɖe woƒe dzitsinya dzi. Paulo gblɔ be: “Le Mawu ŋkume la, míehea nyateƒea ɖe go eye míekpɔa ŋusẽ nyui ɖe amewo katã ƒe dzitsinya dzi.”—2 Korintotɔwo 4:2.\n17. Aleke nɔvinyɔnu sɔhɛ aɖe ɖo to eƒe dzitsinya si wòtsɔ Biblia na hehee lae?\n17 Esime Jacqueline xɔ ƒe 16 la, edze nugbagbeŋutinunya sɔsrɔ̃ gɔme le suku. Gake sukuviawo va nɔ nu srɔ̃m tso amedzɔtsolãme ƒe nufiafiaa ŋu. Eya ta egblɔ be: “Nye dzitsinya megaɖea mɔ nam be makpɔ gome le numedzodzrowo me le sukuxɔ me abe ale si mewɔnɛ tsã ene o. Nyemate ŋu ado amedzɔtsolãme ƒe nufiafia la ɖe ŋgɔ o. Eya ta mete ɖe míaƒe nufialaa ŋu heɖe nye dzixɔse me nɛ. Nukutɔe la, ewɔ nu ɖe ŋunye nyuie eye wòɖe mɔ nam be maƒo nu le ale si wowɔ nuwoe ŋu na sukuviawo katã.” Jacqueline ƒe dzi dze eme le esi wòɖo to eƒe dzitsinya si wòtsɔ Biblia na hehee la ta. Ðe wò hã wò dzitsinya ʋãa wò be nàwɔ nu si le eteƒea?\n18. Nu ka tae míedi be dzitsinya nyui nanɔ mía si?\n18 Míaƒe taɖodzinue nye be míanɔ agbe ɖe Yehowa ƒe mɔfiamewo kple nudidiwo nu. Eye míaƒe dzitsinya ate ŋu akpe ɖe mía ŋu míaɖo taɖodzinu sia gbɔ. Míate ŋu amla míaƒe dzitsinya nyuie ne míesrɔ̃a Mawu ƒe Nya la edziedzi, dea ŋugble le eŋu hewɔna ɖe nu siwo míesrɔ̃na dzi. Ekema nunana adodoe sia afia mɔ mí Kristotɔwo nyuie le agbe me!\n^ mm. 7 Kpɔ “Nyabiabia Siwo Tso Exlẽlawo Gbɔ” le June 15, 2004 ƒe Gbetakpɔxɔ, axa 29-31.\nDzitsinya: Enye ŋutete si Yehowa de mía me be míade vovo nyui kple vɔ̃ dome. Ekpena ɖe mía ŋu be míawɔ nu nyui ahatsri nu vɔ̃ɖi. Ne míenaa hehe míaƒe dzitsinya heɖoa toe la, ana míalɔ̃ Yehowa ahaxɔ eyama dzi ase geɖe wu


MI-EWELAND - Ŋutsu la kple Lãwo\nÈva:Aƒeme Ŋutinyawo Ŋutsu la kple Lãwo\nŊutsua ɖe nɔ anyi gbaɖegbe. Enɔ du sɔea ɖe me, le ave gãa ɖe me. Lã geɖewo nɔ ave la me. Dzata eve hã nɔ lãwo dome.\nŊutsu sia nye agbledela. Menye adela wonye o. Edze xɔlɔ̃ lãawo katã ale be wo katã nɔ anyi le ŋutifafa me.\nGake da melɔ̃ ɖe ɖoɖo nyuie sia dzi o. Mewɔ nɔvi kple lãa ɖeke o, mewɔ nɔvi kple agbledela la hã o. Agbledela mewu lãa ɖeke kpɔ o, eye lãawo hã megblẽ agblemenua ɖeke na agbledela la kpɔ o. Dzata eveawo hã melɔ̃ ɖe nya nyuie sia dzi o. Ale agbledela la nɔ da vɔ̃m ŋutɔ eye lã bubuawo hã nɔ dzataawo vɔ̃m. Gbe ɖeka, lãawo katã va agbledela gbɔ. Wogblɔ nɛ be: " Miele dzata eveawo vɔ̃m. Va xɔ na mi."\nAgbledela la lɔ̃, eye woyi ɖaƒle tu kple ɖu. Eyi ave la me. Edi dzataawo ŋkeke blibo ɖeka. Le fiẽ me la eva ke ɖe wo ŋu. Wonɔ kpe yibɔ nogoa ɖe dzi le togbɛa ɖe gbɔ. Eda tu wo hewu wo. Lãawo kpɔ dzidzɔ ŋutɔ, eye woda akpe na agbledela la. Gake da ganɔ avea me. Agbledela hã nɔ da vɔ̃m ŋutɔ ŋutɔ. Eyɔ lãawo katã eye wogblɔ na wo be: " Fifia miele ŋutifafa me. Dzataawo megali o. Mewu wo na mi. Gake ŋutifafa meli nam o. Mele da vɔ̃m ŋutɔ. Mikpe ɖe ŋunye. Miwu da nam.Mele nɔvi wɔm kplim o." Lãawo katã lɔ̃. gake ɖesiaɖe nɔ da vɔ̃m. Atiglinyi bia be: "Ameka le da wu ge na mí ?" Lã sɔea ɖe tsi tre gblɔ be: " Mele sɔe ŋutɔ gake mele da wu ge egbe godoo na agbledela." Lã sɔe sia nye Priku. Priku yi ave la me. edi da ŋkeke ene mekpɔe o. Le ŋkeke eve bubu megbe la, priku va ke ɖe da ŋuti. Da la lolo ŋutɔ he didi hã. priku kple da wɔ vu ɣeyiɣi didia ɖe. da sẽ ŋutɔ. Gake le nuwuwu la ɖeɖi te da ŋuti. Ale priku sɔe la wui vavã.


Tsaɖiɖi Yi Honduras | Dukɔwo Kple Amewo\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tetun Dili Thai Tigrinya Tok Pisin Tsonga Turkish Twi Ukrainian Vietnamese Xhosa Zulu\nTsaɖiɖi Yi Honduras\nHONDURAS gɔmee nye “Gogloƒe” le Spaingbe me. Ðewohĩ Christopher Columbus ye zã nya sia tsɔ ɖɔ tsi siwo le Atlantik-ƒuta. Ame aɖewo gblɔ be afi mae Honduras kpɔ eƒe ŋkɔa tsoe.\nHondurastɔwo dea asixɔxɔ gã aɖe nuteƒewɔwɔ na ame ƒe ƒometɔwo kple nuwɔwɔ aduadu kpli wo ŋu ale gbegbe. Le kpɔɖeŋu me, zi geɖe la, srɔ̃ŋutsu kple srɔ̃a siaae tsoa nya me ɖekae le nya veviwo abe ga siwo woazã atsɔ akpɔ aƒea dzi kple ɖeviwo ƒe sukudede ene la ŋu.\nHondurastɔ akpa gãtɔ nye Mestizowo, si fia Europatɔ siwo ɖe anyigba ma dzi tɔwo ƒe viwo. Honduras vidzidziwo ƒe to aɖewo me tɔwo gakpɔtɔ li, wo dometɔ ɖekae nye Chortí. Honduras vidzidziwo ƒe to siwo dometɔ aɖewoe nye Garifunawo gblɔna be teƒe bubu aɖee yewo tɔgbuiwo tso va tsi afi ma.\nGarifunawo ƒe hadzila aɖe le ʋu ƒom\nGarifunawo nye Afrikatɔwo kple Karib Indiatɔ siwo nɔ St. Vincent ƒukpo dzi la ƒe dzidzimeviwo. Le ƒe 1797 me lɔƒo la, Garifunawo va ɖo ƒukpo siwo woyɔna be Islas de la Bahía (Bay Ƒukpowo) la dzi. Emegbe wova tsi Karib Ƒutawo le Titina Amerika ƒe duwo me. Garifunawo tso afi ma kaka ɖe Titina Amerika kple Dziehe Amerika ƒe akpa vovovowo.\nGarifunawo lɔ̃a ɣeɖuɖu dzidzɔtɔe eye wonɔa ʋuwo ƒom. Woƒe dekɔnuwo dometɔ aɖewoe nye awu siwo le amadede vovovowo me, glitotowo kple nuɖuɖuwo abe ereba (enye abolo gbadza kpabɛ aɖe si wotsɔa agbeli wɔna) ene.\nYehowa Ðasefowo ƒe hame 400 aɖewoe le Honduras. Wowɔa kpekpewo le Spaingbe, Eŋlisigbe, Garifunagbe, Honduras Tokunɔgbe, Chinatɔwo ƒe Mandarin kple Miskitogbe me.\nEreba, enye abolo gbadza kpabɛ aɖe si wotsɔa agbeli wɔna\nDua me tɔwo: 8,111,000\nYame ƒe nɔnɔme: Anyigba xɔdzo, yame mexɔa dzo fũu le tonutowo me o\nAnyigba: Dua ŋutɔ ƒe akpa 75 le alafa me nye tonutowo. Dua ƒe ƒutawo nye togbɛwo eye eƒe akpa aɖewo hã nye ƒukpowo\nƉoe Ɖe Amewo Ɖoe Ɖe Amewo Tsaɖiɖi Yi Honduras


Ðe Yehowa Ðasefowo Trɔ Biblia Be Wòasɔ Ðe Yewoƒe Dzixɔsewo Nua? | Nya Siwo Amewo Biana Edziedzi\nGBE BUBU Afrikaans Albanian Amerika Tokunɔgbe Amharic Arabic Armenian Armenian (West) Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bosnian Boulou Bulgarian Catalan Cebuano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chol Chuvash Cibemba Croatian Czech Dangme Danish Digor Dutch Estonian Eŋlisi Eʋegbe Fante Faroese Finnish Franse Ga Galician Garifuna Georgian German Greek Guarani Gun Haitian Creole Hebrew Hiligaynon Hindi Hungarian Igbo Iloko Indonesian Italian Japanese Javanese Kabyle Kannada Karen (S'gaw) Kazakh Kikaonde Kinyarwanda Kirghiz Kirundi Kisi Korean Krio Kwangali Kwanyama Lingala Lithuanian Low German Macedonian Malagasy Malay Malayalam Maltese Mam Mapudungun Maya Mazatec (Huautla) Mende Mixe Mongolian Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndonga Nepali Ngabere Nias Norwegian Oromo Otetela Pangasinan Persian Polish Portuguese Punjabi Quechua (Ayacucho) Quechua (Cuzco) Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Solomon Islands Pidgin Spanish Sunda Swahili Swati Swedish Tagalog Tahitian Tajiki Tarascan Tatar Telugu Tetun Dili Thai Tigrinya Tojolabal Tok Pisin Tongan Totonac Tsonga Turkish Turkmen Tzeltal Uighur (Cyrillic) Ukrainian Urdu Valencian Venda Vezo Vietnamese Welsh Xhosa Zapotec (Isthmus) Zapotec (Lachiguiri) Zulu\nAo, míetrɔ Biblia o. Ke boŋ esi míeva kpɔe be míaƒe dzixɔse aɖewo mewɔ ɖeka kple Biblia o la, míetrɔ míaƒe dzixɔseawo.\nMíete Biblia me dzodzro ɣeyiɣi didi aɖe hafi míeva ɖe Ŋɔŋlɔ Kɔkɔeawo—Xexe Yeye Gɔmeɖeɖe Biblia ɖe go le ƒe 1950 me. Míezãa Biblia ɖe sia ɖe si nɔ anyi ɣemaɣi eye míenana míaƒe dzixɔsewo wɔa ɖeka kple Biblia siawo me nyawo. Na míadzro mí Yehowa Ðasefowo ƒe dzixɔse siwo me míelé ɖe asi tso gbe aɖe gbe ke la dometɔ aɖewo me ne wò ŋutɔ nàkpɔe ɖa be míaƒe dzixɔsewo wɔ ɖeka kple Biblia loo alo womewɔ ɖeka kplii o mahã.\nMíaƒe dzixɔse: Mawu menye Trinita alo Mawuɖekaetɔ̃ o. Míaƒe magazine si nye Zion’s Watch Tower, July 1882 gblɔ be: “Míaƒe agbalẽwo xlẽlawo nyae be míexɔ Yehowa kple Yesu dzi se, eye míexɔ Gbɔgbɔ kɔkɔea hã dzi se, gake míegbea nufiafia si nye be wonye Mawu etɔ̃ le ame ɖeka me, abe ale si ame aɖewo gblɔnɛ ene, wobe wonye Mawuɖekaetɔ̃, la keŋkeŋ be wometso Ŋɔŋlɔawo me o.”\nNya si Biblia gblɔ: “Yehowa, mía Mawu la, Yehowa ɖeka koe!” (5 Mose 6:4, Eʋegbe Biblia) “Mawu ɖeka, si nye Fofo, ame si me nuwo katã tso, eye míawo míeli nɛ la, kple Aƒetɔ ɖeka, si nye Yesu Kristo, ame si me nuwo katã to va, eye míawo míeto eyama me la, li na mí.” (1 Korintotɔwo 8:6, Eʋegbe Biblia) Yesu ŋutɔ gblɔ be: “Fofo, ame si lolo wum.”—Yohanes 14:28, Eʋegbe Biblia.\nMíaƒe dzixɔse: Womewɔa funyafunya amewo le dzo mavɔ me o. Zion’s Watch Tower, June 1882 yɔ nya tso Romatɔwo 6:23 le King James Version Biblia me be “Nu Vɔ̃ La Ƒe Fetue Nye Ku.” Eye wògblɔ kpee be: “Aleke nya sia gɔme sese le bɔbɔe eye eme kɔe nye esi! Aleke wòwɔ moyae nye esi be ame geɖe siwo gblɔna be yewoxɔ Biblia dzi se be enye Mawu ƒe Nya la yia edzi nɔa tsi tre tsim ɖe nya sia si sɔ nyuie la ŋu esi woyi edzi nɔ gbɔgblɔm be yewoxɔe se be nu si Biblia fiae nye be nu vɔ̃ ƒe fetue nye fuwɔame le dzo mavɔ me tegbee.”\nNya si Biblia gblɔ: “Luʋɔ, si wɔ nu vɔ̃ la, eyae aku.” (Ezekiel 18:4, 20, Eʋegbe Biblia) To si woahe na ame siwo tsia tre ɖe Mawu ŋu mlɔeba lae nye “tsɔtsrɔ̃ mavɔ,” ke menye fuwɔame mavɔ ye o.—2 Tesalonikatɔwo 1:9.\nMíaƒe dzixɔse: Dziɖuɖu ŋutɔŋutɔe Mawu Fiaɖuƒea nye, menye nɔnɔme aɖe si le ame ƒe dzi me ye o. Zion’s Watch Tower, December 1881 gblɔ tso Mawu Fiaɖuƒea ŋu be: “Ne woɖo Mawu Fiaɖuƒe sia anyi la, aɖe anyigbadzifiaɖuƒewo katã ɖa.”\nNya si Biblia gblɔ: “Le fia mawo ŋɔli la dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o, eye eƒe fiaɖuƒe mayi ɖe dukɔ bubu aɖeke si me o; agbã fiaɖuƒe mawo katã, eye wòagblẽ wo, ke eya ŋutɔ anɔ anyi tegbee.”—Daniel 2:44, Eʋegbe Biblia.\nXexe Yeye Gɔmeɖeɖe Biblia ɖeɖe koe Yehowa Ðasefowo tsɔ ɖoa kpe woƒe dzixɔsewo dzia?\nAo, elabena míezãa Biblia vovovowo le míaƒe gbeƒãɖeɖedɔa me. Nyateƒee, míelɔ̃na faa be míana Xexe Yeye Gɔmeɖeɖe Biblia amewo gamaxɔmaxɔe ne míele Biblia srɔ̃m kple wo, gake edzɔa dzi na mí hã be míasrɔ̃ nu kple ame siwo tiae be yewoazã Biblia bubuwo.


Biblica® Se aɖeke mebla Biblia zazã o Agbenya La™ Samuel 1 1\n1 Esiae nye Elkana, ŋutsu aɖe si nye Efraimtɔ eye wònɔ Ramataim Zofim le Efraim ƒe to la dzi ƒe ŋutinya. Fofoae nye Yeroham, ame si fofoe nye Elihu, ame si fofoe nye Tohu eye Tohu fofoe nye Zuf ame siwo nye Efraimtɔwo. 2 Srɔ̃ eve nɔ Elkana si, ame siwo nye Hana kple Penina. Viwo nɔ Penina si ke Hana ya medzi vi o.\n3 Elkana kple srɔ̃awo kple wo viwo zɔa mɔ ƒe sia ƒe yia Yehowa ƒe agbadɔ la me le Silo be woasubɔ Yehowa, ŋusẽkatãtɔ la, eye woasa vɔ nɛ. Yehowa ƒe nunɔla siwo nɔ subɔsubɔdɔwo wɔm ɣe ma ɣi woe nye Eli kple via eveawo; Hofni kple Finehas. 4 Ne ɣeyiɣi de be Elkana nasa vɔ la, aka vɔsalã la ƒe ɖe na srɔ̃a Penina kple via ŋutsuwo kple via nyɔnuwo katã. 5 Ke enaa lã la ƒe akpa eve Hana ya elabena togbɔ be elɔ̃e hã la Yehowa tu eƒe vidzidɔ. 6 Esi wònye be Yehowa tu eƒe vidzidɔ ta la, atsusia nɔa dzigbãnyawo gblɔm ɖe eŋu be ne wòado dziku. 7 Esia yia dzi ƒe sia ƒe. Nenye be Hana yi ɖe Yehowa ƒe aƒe me la, atsusia gblɔa nya doa dziku nɛ va se ɖe esime wòwoa avi eye wògbea nuɖuɖu. 8 Srɔ̃a Elkana bianɛ be, “Hana, nya kae na nèle avi fam? Nu ka ŋuti nègbe nuɖuɖu? Nu ka ŋuti nèle nu xam ale? Ɖe nyamewu viŋutsu ewo na wò oa?”\n9 Gbe ɖeka le Silo, esi woɖu nu, no nu vɔ la, Hana yi Agbadɔ la me, nunɔla Eli nɔ anyi ɖe eƒe teƒe le Yehowa ƒe Agbadɔ la ƒe mɔnu. 10 Hana nɔ nu xam vevie, nɔ avi fam le esime wònɔ gbe dom ɖa na Yehowa 11 eye wòɖe adzɔgbe na Yehowa be, “O Yehowa Ŋusẽkatãtɔ, ne àkpɔ wò dɔla ƒe nublanuitɔnyenye dzi ɖa, aɖo ŋku dzinye eye màŋlɔ wò dɔla be o, ke boŋ nànae viŋutsu la, ekema matsɔe na Yehowa le eƒe agbemeŋkekewo katã me eye talũhɛ maka eƒe ta ŋu o.”\n12 Esime Hana nɔ gbe dom ɖa na Yehowa la, Eli nɔ ŋku lém ɖe eƒe nuyiwo ŋu. 13 Hana do gbea ɖa le eƒe dzi me, eƒe nuyiwo nɔ ʋaʋãm butubutu gake eƒe gbe meɖi wose o, eya ta Eli bu be ahae wòmu. 14 Ale Eli biae be, “Va se ɖe ɣe ka ɣi nàmu aha? Na wain la nakɔ le mo na wò.”\n15 Hana ɖo eŋu gblɔ be, “Ao, nye aƒetɔ, nyɔnu si ƒe dzi le nu xam lae menye. Nyemenoa wain alo aha sesẽ o; ke boŋ nye dzimenuxaxa ko ɖem mele ɖe Yehowa ŋkume. 16 Mègabu wò dɔlanyɔnu vɔ̃ɖi o. Nye xaxawo tae mele gbe dom ɖa le afi sia le nuxaxa blibo me.”\n17 Eli gblɔ be, “Heyi le ŋutifafa me eye Israel ƒe Mawu la nana nu si nèbiae la wò!”\n18 Hana gblɔ be, “Na wò dɔla nakpɔ amenuveve le gbɔwò.” Ale wòlé eƒe mɔ tsɔ eye wòdi nane ɖu, ale be megato mo azɔ o.\n19 Ƒome blibo la fɔ ŋdi kanya heyi ɖasubɔ Yehowa le Agbadɔ la me eye wotrɔ yi woƒe aƒe me le Rama. Elkana dɔ srɔ̃a Hana gbɔ eye Yehowa ɖo ŋku Hana dzi. 20 Ale le ɣeyiɣi aɖe megbe la, Hana fɔ fu, dzi viŋutsu eye wòna ŋkɔe be Samuel elabena egblɔ be, “Yehowa si mee mebiae le.”\nHana tsɔ Samuel na Mawu\n21 Esi ƒe trɔ la, Elkana kple eƒe ƒometɔwo katã gawɔ mɔzɔzɔ si wowɔna ƒe sia ƒe heyi ɖe Yehowa ƒe Agbadɔ la me be wòaxe eƒe adzɔgbeɖefe. 22 Ke Hana meyi o. Egblɔ na srɔ̃a be, “Malala va se ɖe esime ɖevi la dzudzɔ nonono ekema makplɔe ayi na Yehowa eye wòanɔ afi ma ɖaa.”\n23 Elkana lɔ̃ ɖe edzi hegblɔ be, “Enyo; wɔ nu sia nu si nèkpɔ be edze. Woawɔ Yehowa ƒe lɔlɔ̃nu.”\nAle Hana nɔ aƒe me va se ɖe esime Samuel dzudzɔ nonono. 24 Esi wòtso no na ɖevia la, ekplɔ ɖevi la, togbɔ be metsi o hã la, etsɔ nyitsu si xɔ ƒe etɔ̃, wɔ lita blaeve-vɔ-eve kple wainlãgbalẽgolo ɖeka kpe ɖe eŋuti eye wòkplɔe va Yehowa ƒe aƒe me le Silo. 25 Le vɔsa la megbe la, wokplɔ ɖevi la yi Eli gbɔ. 26 Hana bia Eli be, “Nye aƒetɔ, èɖo ŋku dzinyea? Nyee nye nyɔnu si tsi tsitre ɖe afi sia ɣe aɖe ɣi henɔ gbe dom ɖa na Yehowa. 27 Meɖe kuku nɛ be wòana ɖevi siam eye wòna nu si mebiae lam. 28 Eya ta mele ɖevi la tsɔm na Yehowa azɔ le eƒe agbemeŋkekewo katã me.” Ale Hana gblẽ ɖevia ɖe afi ma le Agbadɔ la me na Yehowa.


Ðe Wòhiã Be Magbe Sukua? | Sɔhɛwo\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bashkir Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Gun Haitian Creole Hausa Hebrew Hiligaynon Hindi Hungarian Iban Igbo Iloko Indonesian Isoko Italian Japanese Kiluba Kinyarwanda Kirundi Korean Latvian Lingala Lithuanian Macedonian Malagasy Malay Malayalam Maltese Mam Mambwe-Lungu Moore Myanmar Norwegian Oromo Ossetian Papiamento (Curaçao) Polish Portuguese Portuguese (Portugal) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tigrinya Tiv Tsonga Turkish Turkmen Twi Ukrainian Umbundu Vietnamese Xhosa Yoruba Zulu\nÐe Magbe Sukua?\nNu siwo ŋu wòle be nàbu woe nye esi\nAfi kae se bia le mia gbɔ be woade suku aɖo godoo? Èɖo afi ma vɔa? Ne mèwɔ ɖe Biblia ƒe aɖaŋu si nye be woabɔbɔ ame ɖokui na “ dziɖuɖu, siwo ŋusẽ li na ” dzi o eye nèdzudzɔ sukudede esi mekpɔ ɖo afi si sea bia be nàɖo o la, ekema ègbe suku.—Romatɔwo 13:1.\nÐe nèɖo taɖodzinu siwo ta nèle sukua dem ɖo la gbɔ vɔa? Taɖodzinu kawo tae nèle sukua dem ɖo? Mènya tututu oa? Ehiã be nànya! Ne menye nenema o la, ɖeko nèsɔ kple ketekeɖola aɖe si menya afi si yim wòle o ene. Eya ta wò kple dziwòlawo midzro akpa si le ete si nye “ Taɖodzinu Siwo Ta Mele Suku Dem Ðo” la me. Ne èdzudzɔ sukudede evɔ meɖo taɖodzinu siwo dzi wò kple dziwòlawo míelɔ̃ ɖo gbɔ o la, ekema efia be ègbe suku.\nSukugbegbe le ko abe kpodzodzo ado le keteke me le mɔ dzi hafi ketekea nava ɖo afi si yim nèle ene\nNu ka tae nèdi be yeagbe suku? Susuawo dometɔ aɖewo ate ŋu anye be èdi be yeawɔ dɔ akpɔ ga akpe ɖe wò ƒometɔwo ŋu alo aƒo ɖokuiwò ɖe kpekpeɖeŋunadɔ aɖe me. Gake ɖewohĩ èdi be yeagbe suku bene yeasi le dodokpɔwo alo sukudɔdeasiwo wɔwɔ nu; esia mesɔ o. Mele bɔbɔe be woade dzesi susu vevitɔ si ta ame le suku gbem la o, ate ŋu anye be susu nyui alo ɖokuitɔdidi tae. Ne ègbe suku be yeaƒo asa kuxiwo ko ta la, ekema wò mo gbɔna tu da ge.\nSukugbegbe le ko abe ale si ketekeɖola aɖe nadzo kpo ado go le keteke me evɔ mekpɔ ɖo afi si wòɖo tae o ene. Ðewohĩ ketekea me nɔnɔ madzɔ dzi na wò o, ketekea me nɔla bubuwo hã mewɔ ame o, gake edze ƒãa be ne èdzo kpo do le ketekea me la maɖo afi si yim nèle o, eye àte ŋu axɔ abi vevi hã. Nenema kee, ne ègbe suku la, manɔ bɔbɔe na wò be nàkpɔ dɔ o. Eye ne èkpɔ ɖe hã la, anɔ eme be fetua makɔ mo dzi abe ale si wòanɔ ne ɖe nèwu suku nu ene o.\nLe esi nàgbe suku teƒe la, gbɔ dzi ɖi boŋ nàkpɔ kuxi siwo nèdoa goe le suku la gbɔ. Esia wɔwɔ ana nàtu dzidodo ɖo, eye nuteƒekpɔkpɔ asu asiwò nàtsɔ anɔ te ɖe kuxi mawo tɔgbi nu ne èva le dɔ wɔm.\nTaɖodzinu Siwo Ta Mele Suku Dem Ðo\nSukudede ƒe taɖodzinu vevitɔe nye be wòakpe ɖe ŋuwò nàva kpɔ dɔ aɖe si akpe ɖe ŋuwò nàkpɔ ɖokuiwò kple ƒome si ɖewohĩ nàva ɖo anyi le etsɔme dzi la awɔ. (2 Tesalonikatɔwo 3:10, 12) Ètso nya me le dɔ si nèdi be yeava wɔ la ŋu kple ale si sukudede akpe ɖe ŋuwò nàɖo esia gbɔe la ŋu xoxoa? Be nàkpɔe ɖa be ɖe yeƒe sukudede kplɔ yi ɖo ta yeƒe taɖodzinu gbɔe hã la, ɖo biabia siwo gbɔ ŋu:\nNɔnɔme nyui kple ŋutete kawoe le asinye? (Le kpɔɖeŋu me, ɖe wò kple amewo dome nɔa nyuiea? Ðe asinudɔwɔwɔwo dzɔa dzi na wòa? Ðe kuxiwo gɔme sese kple wo gbɔ kpɔkpɔ nɔa bɔbɔ na wòa?)\nDɔwɔɖui kae akpe ɖe ŋunye mawɔ nye ŋutete siawo ŋu dɔ nyuie?\nDɔ kawoe mate ŋu akpɔ le míaƒe nutoa me awɔ?\nHehe kawo xɔm mele fifia siwo ate ŋu akpe ɖe ŋunye masu te nyuie ne mekpɔ dɔ?\nNu kawoe wòle be manɔ wɔwɔm le suku fifia siwo ate ŋu akpe ɖe ŋunye be maɖo nye taɖodzinuawo gbɔ bɔbɔe?\nÐo ŋku edzi be taɖodzinu si ta nèle suku dem ɖoe nye be aɖaŋuwo nasu asiwò nàva zã emegbe. Eya ta mègade ka suku nànɔ dedem tii kple susu be yeaƒo asa na ye ɖokui si nɔnɔ ahanɔ abe ketekeɖola aɖe si gbe ɖiɖi le “ketekea me” ene o.\nNya siwo me wodzro le agbalẽ sia me la dometɔ aɖewoe nye aha sesẽ kple atike vɔ̃ɖi nono, gbɔdɔnyawo, gbeɖoɖoɖi kple zɔzɔ do ŋgɔ na srɔ̃ɖeɖe.


1 Samuel 21 | Biblia Le Internet Dzi | Xexe Yeye Gɔmeɖeɖe\nDavid ɖu ŋkumeɖobolo le Nob (1-9)\nDavid wɔ eɖokui aɖaʋatɔe le Gat (10-15)\n21 Emegbe David va nunɔla Ahimelek gbɔ le Nob.+ Ahimelek vɔ̃ eye wòdo go va kpe David hebiae be: “Nu ka ŋuti wò ɖeka koe va, eye ame aɖeke mele ŋuwò o?”+ 2 David ɖo eŋu na nunɔla Ahimelek be: “Fia lae de gbe aɖe asi nam, eye wògblɔ nam be, ‘Ame aɖeke meganya naneke le nya si gbe mele dɔwòm ɖo kple gbe si mede asi na wò la ŋu o.’ Eye mewɔ ɖoɖo kple nye ɖekakpuiawo be míado go le teƒe aɖe. 3 Eya ta ne abolo atɔ̃ le asiwò la, ekema tsɔ wo nam, alo nu sia nu si nàkpɔ ko.” 4 Ke nunɔla la gblɔ na David be: “Abolo dzodzro aɖeke mele asinye o, gake abolo kɔkɔe+ ya li; ne ɖekakpuiawo mede nyɔnu gbɔ le ŋkeke siawo me o ko.”+ 5 David ɖo eŋu na nunɔla la be: “Wotsri nyɔnu na mí abe ale si wònɔ tsã esime meyi aʋa ene.+ Ne dɔdeasi dzro aɖe koe wònye ɣemaɣi evɔ ɖekakpuiawo ŋuti kɔ la, ɖe wo ŋuti makɔ egbe sia wu esi míeva dɔ tɔxɛ sia gbe oa!” 6 Ale nunɔla la tsɔ abolo kɔkɔe la nɛ,+ elabena abolo aɖeke mele afi ma o, negbe ŋkumeɖobolo si woɖe le Yehowa ŋkume be woatsɔ abolo yeye aɖo eteƒe le gbe si gbe woɖee ɖa la ko. 7 Ke Saul ƒe subɔviwo dometɔ ɖeka, si wosika ɖi le Yehowa ŋkume la, nɔ afi ma gbe ma gbe. Eŋkɔe nye Doeg,+ Edomtɔ+ la, eye wònye Saul ƒe lãkplɔlawo ƒe amegã. 8 Eye David gblɔ na Ahimelek be: “Akplɔ alo yi aɖeke mele gbɔwò afi sia oa? Nyemetsɔ nye yi alo nye aʋawɔnuwo ɖe asi o, elabena ehiã be woakpɔ fia ƒe nya la gbɔ kpata.” 9 Nunɔla la gblɔ be: “Filistitɔ Goliat,+ ame si nèwu le Ela Bali+ me la ƒe yi koe li, eyae nye esi ŋu wobla avɔ ɖo, le kɔmewu+ la megbe. Ne èbe yeatsɔe la, ekema tsɔe, elabena bubu aɖeke mele afi sia o.” Eye David gblɔ be: “Etɔgbi aɖeke meli o. Tsɔe nam.” 10 David dze mɔ gbe ma gbe henɔ sisim le Saul nu,+ eye mlɔeba wòva Gat-fia+ Akis gbɔ. 11 Eye Akis ƒe subɔviwo gblɔ nɛ be: “Menye David siae nye anyigba la ƒe fia oa? Alo menye eya ŋue woɖu ɣe le nɔ gbɔgblɔm be: ‘Saul wu ame akpewo,David ya wu ame akpe ewowo’ oa?”+ 12 Nya siawo ɖe fu na David ƒe dzi, ale be wòde asi Gat-fia Akis vɔvɔ̃ me ŋutɔ.+ 13 Eya ta edo tsu eɖokui+ le wo ŋkume henɔ aɖaʋanu wɔm le wo dome.* Eye wònɔ fli tem ɖe dugbo la ƒe ʋɔtruwo ŋu, eye ade nɔ tsyɔtsyɔm ɖe ge me nɛ. 14 Mlɔeba Akis gblɔ na eƒe subɔviwo be: “Esi miekpɔ be ame sia le aɖaʋanu wɔm ɖe, nu ka tae miekplɔe vɛ nam? 15 Alo aɖaʋatɔe le hiãyem hafi miekplɔe vɛ be wòava nɔ aɖaʋanu wɔm le gbɔnyea? Ðe wòle be ame sia nage ɖe nye aƒe mea?”\n^ Egɔmeɖeɖe tẽe, “le wo si me.”


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Korean Lithuanian Malayalam Myanmar Norwegian Polish Portuguese Romanian Russian Sinhala Slovak Slovenian Spanish Swahili Swedish Thai Turkish Ukrainian\nƲukula aɖe ɖe ŋu ɖi ale be ʋua yi ɖalɔ elɛktrikkaɖiti aɖe, eye nuvevi wɔ ʋua me nɔla aɖe ŋutɔ. Enumake ezã eƒe asitelefon tsɔ yɔ amewo be woava kpe ɖe yewo ŋu. Gake aleke wòdzɔe be ʋua yi ɖalɔ nu? Eƒe ŋku dzo le mɔa dzi vie esi ame aɖe yɔe le telefon dzi wònɔ nu ƒom kplii.\nABE ale si kpɔɖeŋu sia ɖee fia ene la, mɔɖaŋunu siwo woto vae egbea ate ŋu aɖe vi na mí alo agblẽ nu le mía ŋu—enɔ te ɖe ale si míezãa woe la dzi. Ke hã, ame akpa gãtɔ malɔ̃ be yewoagatrɔ ɖe mɔɖaŋunu siwo wobu be wozu tsigãdzinuwo la zazã ŋu o. Le kpɔɖeŋu me, kɔmpiuta kpena ɖe mía ŋu míewɔa dɔ geɖe evɔ ɖeɖi metea mía ŋu o, míezãa Internet tsɔna dea ga gadzraɖoƒe, eye míetea ŋu ɖoa e-mail ɖe amewo, gblẽa nya ɖe telefon dzi na wo, alo míate ŋu akpɔ wo le míaƒe asitelefon dzi ne míele nu ƒom kpli wo.\nNyitsɔ laa la, ne ƒomea me tɔwo dzo le aƒe me le ŋdi yi woƒe dɔ vovovowo gbe la, womegasea wo nɔewo ŋkɔ o va se ɖe fiẽ hafi. Gake USA Today ka nya ta be fifia ya la, “atsu kple asi siwo si asitelefon le la dometɔ 70 le alafa me yɔa wo nɔewo gbe sia gbe hebiana ko be woli nyuie hã, wo dometɔ 64 le alafa me yɔa wo nɔewo tsɔ wɔa ɖoɖo ɖe nu siwo wòle be woawɔ la ŋu, eye dzila 42 le alafa me zãa asitelefon tsɔ yɔa wo viwo gbe sia gbe.”\nMègana Nu Si Ate Ŋu Aɖe Vi La Nagblẽ Nu Le Ŋuwò O\nÐe mɔɖaŋunuwo zazã fũu akpa alo wo mazãmazã nyuie ate ŋu agblẽ nu le ame ŋu le susu kple ŋutilã mea? Bu srɔ̃tɔ yeye eve siwo le dukɔ deŋgɔ aɖe me ŋu kpɔ. Le nyadzɔdzɔgbalẽ aɖe ƒe nya nu la, “telefon dzi koe woƒoa nu kple wo nɔewo le ɣesiaɣi—woɖale ʋu me o, woɖale ka me dem o, eye wonɔa xɔ vovovowo me le woawo ŋutɔ ƒe aƒe me gɔ̃ hã nɔa wo nɔewo yɔm.” Ɣeaɖewoɣi la, wozãa miniti 4,000—si wu gaƒoƒo 66 sɔŋ—ɣleti sia ɣleti, eye wogblɔ be yewomate ŋu anɔ anyi telefon manɔmee o. Agbalẽnyalagã Harris Stratyner, si nye susuŋutinunyala, gblɔ be esia nye “dzesi be nane zu numame gbegblẽ na ame.” Egblɔ kpee be: “Ðeko wòle abe wole ƒomedodo me kple wo nɔewo to [asitelefon] dzi ene.”\nTogbɔ be kpɔɖeŋu ma masɔ kple ale si ame akpa gãtɔ wɔa nui o hã la, eɖee fia be nɔnɔme wɔnublanui aɖe le edzi yim egbea. Le ame geɖewo gome la, womate ŋu anɔ anyi gaƒoƒo ɖeka pɛ gɔ̃ hã mɔɖaŋunu siawo mazãmazãe o. Ðetugbui aɖe si le eƒe ƒe 20-awo me la gblɔ be: “Ehiãna ɣesiaɣi be míakpɔ ɖa be ame aɖe ɖo e-mail ɖe mí hã, be míanɔ Internet zãm ɣesiaɣi, eye be mía kple mía xɔlɔ̃wo míanɔ e-mail ŋlɔm na mía nɔewo ahanɔ eŋu ɖom enumake.”\nÐɔkta Brian Yeo gblɔ le nyadzɔdzɔgbalẽ aɖe me be: “Ne mɔɖaŋunuwo zazã va le ɣeyiɣi geɖe wu xɔm le asiwò, eye wo zazã doa dzidzɔ na wò wu nu sia nu la, esia nye nuxlɔ̃amedzesi si ŋu kakaɖedzi le be nane mele edzi yim nyuie o.” (The Business Times of Singapore) Gawu la, zi geɖe la, ame siwo ɖea wo ɖokui ɖe vovo hevuna ɖe mɔɖaŋunuwo zazã ŋu gaƒoƒo geɖe tre ɖe enu la medea ka me o, eye esia ate ŋu ana woaxɔ dzi kple ʋuka me dɔ, suklidɔ, alo dɔ siwo vɔ̃ɖi wu emawo.\nMɔɖaŋunuwo zazã akpa me tsonu aɖewo ya vana enumake. Le kpɔɖeŋu me, le numekuku aɖe si wowɔ nyitsɔ laa ku ɖe asitelefonzazã ŋu nu la, ʋukula siwo léa asitelefon ɖe asi alo denɛ to me nɔa dze ɖom la ƒe susu menɔa nu siwo le edzi yim le mɔa dzi ŋu tututu o, abe ale si ko wònɔna le ʋukula siwo mu aha gome ene! Ne ame le ʋu kum hafi gale nu ŋlɔm na amewo to asitelefon dzi la, ate ŋu ana wòadze afɔku, eye numekuku aɖe ɖee fia be ʋukula siwo xɔ ƒe 16 va se ɖe ƒe 27 dometɔ siwo ade 40 le alafa me nɔa nu ŋlɔm na amewo to asitelefon dzi ne wole ʋu kum. Gawu la, nenɔ susu me na wò be ne èle nu ƒom kple ame aɖe le wò asitelefon dzi alo le nu ŋlɔm nɛ esime nèle ʋu kum, eye afɔku aɖe dzɔ la, kpovitɔwo kple nugblẽfexeha si kpɔa wò nyawo gbɔ la awɔ numekuku nenye be èzã wò asitelefon le ɣeyiɣi siwo do ŋgɔ na afɔkua teti. Nuƒoƒo na ame alo nuŋɔŋlɔ na ame le asitelefon dzi ɖeɖe dzaa ate ŋu agblẽ nu geɖe! * Esi wowɔ numekuku le ketekefɔku aɖe si dzɔ le ƒe 2008 me le California si le Amerika, si me ame 25 ku le ŋu la, wokpɔe be ketekea kula nɔ nu ŋlɔ na ame aɖe to eƒe asitelefon dzi sɛkɛnd ʋɛ aɖewo do ŋgɔ na afɔkua. Medze agbagba gɔ̃ hã be yeatɔ ʋua o.\nEsi wònye be ɖevi geɖewo va le asitelefon, kɔmpiuta, kple mɔɖaŋunu siwo dzi modzakaɖenuwo nɔna zãm geɖe wu ta la, ehiã be woakpe ɖe wo ŋu woanya ale si woazã nu siawo nunyatɔe. Aleke woawɔ akpe ɖe wo ŋu? Taflatsɛ, xlẽ nyati si kplɔe ɖo.—g09-E 11.\n^ mm. 9 Ele be ame siwo katã dzea agbagba vevie be yewoanɔ agbe ɖe Biblia ƒe nufiafiawo nu la nanɔ ŋudzɔ ɖe nu sia nu si ate ŋu ahe woƒe susu le nɔnɔme ɖe sia ɖe si me afɔku ate ŋu adzɔ le me la ŋu vevie.—1 Mose 9:5, 6; Romatɔwo 13:1.\nÐe mɔɖaŋunuwo zazã le ɣeyiɣi geɖe xɔm le asiwòa?\nƉoe Ɖe Amewo Ɖoe Ɖe Amewo Yayrae Loo Alo Fiƒodee?\ng 1/10 axa 4-5


Ðe Mesu Te Na Gbeɖoɖoɖia? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Gun Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kabuverdianu Kachin Kazakh Kazakh (Arabic) Kikamba Kiluba Kinyarwanda Kirghiz Kirundi Korean Latvian Lingala Lithuanian Luganda Macedonian Malagasy Malay Malayalam Maltese Mongolian Myanmar Nepali Norwegian Nzema Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Quechua (Bolivia) Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tamil Tatar Telugu Tetun Dili Thai Tiv Tsonga Turkish Turkmen Twi Ukrainian Umbundu Urhobo Vietnamese Xhosa Yoruba Zulu\nÐe Mesu Te Na Gbeɖoɖoɖia?\nTaɖodzinu kae le gbeɖoɖoɖi ŋu?\nÐe metsi aɖo gbe ɖia?\nNu ka tae wòle be malala asu te hafi aɖo gbe ɖi?\nÈnye ɖekakpuivi evɔ wò kple ɖetugbui aɖe míezɔna edziedzi. Gbeɖoɖoɖi yea?\nÈnye ɖekakpuivi eye ɖetugbui aɖe ƒe nu lé dzi na wò, alo ènye ɖetugbuivi eye ɖekakpuivi aɖe ƒe nu lé dzi na wò. Mieɖoa message geɖe ɖe mia nɔewo alo yɔa mia nɔewo le telefon dzi zi geɖe gbe sia gbe. Gbeɖoɖoɖi yea?\nNe mi ame evea miele mia tɔwo dome la, mia nɔewo ŋu koe miekpɔa vovo ɖo. Gbeɖoɖoɖia yea?\nAnɔ eme be biabia gbãtɔ ŋu ɖoɖo masesẽ na wò o. Gake àtɔ sẽe hafi aɖo eve mamlɛawo ya ŋu. Nu ka koŋue nye gbeɖoɖoɖi?\nGbeɖoɖoɖi nye hadede ɖe sia ɖe si me ame aɖe koŋ ƒe nu nalé dzi na wò eye wò hã wò nu nalé dzi nɛ abe ale si wònɔna le srɔ̃tɔwo dome ene.\nEya ta biabia etɔ̃ mawo katã ƒe ŋuɖoɖoae nye ɛ̃. Ne ènye ɖekakpuivi eye ɖetugbuivi aɖe ƒe nu lé dzi na wò eye wò kplii míeɖoa dze edziedzi eɖanye le telefon dzi alo ŋkume kple ŋkume le adzame loo alo ame dome o, gbeɖoɖoɖie nye ema.\nTaɖodzinu nyui si le gbeɖoɖoɖi ŋue nye be wòakpe ɖe ɖekakpuiwo kple ɖetugbuiwo ŋu woalé ŋku ɖe wo nɔewo ŋu akpɔe ɖa be yewoate ŋu aɖe yewo nɔewo hã.\nEnye nyateƒe be menye taɖodzinu nyui siae le gbeɖoɖoɖi ŋu na hawòti aɖewo ya o. Ðewohĩ ɖetugbuiawo gbɔ nɔnɔ koe doa dzidzɔ na ɖekakpuiawo menye kple susu be yewoava ɖe wo o. Eye wo dometɔ aɖewo bua esia gɔ̃ hã be ana amewo nade bubu yewo ŋu ahabui be yewodze agbagba ŋutɔ ne wokpɔ yewo yewole zɔzɔm kple ɖetugbui mawo.\nZi geɖe la, madze-amewo-nakpɔ nuwɔna ma menɔa anyi eteƒe didina o. Nyɔnuvi aɖe si ŋkɔe nye Heather gblɔ be: “Sɔhɛ siwo ɖoa gbe ɖi la dometɔ geɖe dome klãna le kwasiɖa ɖeka alo eve megbe. Wova bua hadede kple amewo be enye ɣeyiɣi kpui aɖe ƒe nuwɔna, si wɔnɛ be ŋutete si wòhiã be woado dzi le srɔ̃ɖeɖe me la mesua wo si o ke boŋ srɔ̃gbegbe ƒe ŋutete koe va sua wo si.”\nEdze ƒãa be ne èle zɔzɔm kple ame aɖe la, wò nuwɔna akpɔ ŋusẽ ɖe eƒe seselelãme dzi. Eya ta kpɔ egbɔ be taɖodzinu nyui aɖe tae yele gbe ɖom ɖi kple amea ɖo.—Luka 6:31.\nNe èle zɔzɔm kple ame aɖe gake mèwɔ susu be yeaɖee o la, ɖeko wòle abe ale si ɖeviwo fena kple fefenu eye kaka nàkpɔa wotsɔe fu gbe ene\nBu eŋu kpɔ: Ðe wòadzɔ dzi na wò ne ame aɖe na wòwɔ na wò abe ɖe wòdi be yeaɖe wò ene evɔ fefem ko wòle kpli wò abe ale si ko ɖeviwo fena kple fefenu eye kaka nàkpɔa wotsɔe ƒu gbe ɖe afi aɖe enea? Ekema wò hã mègawɔe ɖe ame aɖeke ŋu o! Biblia gblɔ be lɔlɔ̃ “mewɔa nu si mesɔ o.”—1 Korintotɔwo 13:4, 5.\nÐetugbui aɖe si ŋkɔe nye Chelsea gblɔ be: “Ewɔna nam ɣeaɖewoɣi be fefenu ko gbeɖoɖoɖi nye, gake menye fefenu wònye ne ame ɖeka tsɔe vevie evɔ ame evelia metsɔe nenema o.”\nAɖaŋuɖoɖo: Ne èdi be yeadzra ɖo ɖe gbeɖoɖoɖi kple srɔ̃ɖeɖe ŋu la, xlẽ 2 Petro 1:5-7 eye nàtia nɔnɔme nyui si nàdi be yeatu ɖo geɖe wu. Le ɣleti ɖeka megbe la, bu nu siwo gbegbe nèsrɔ̃ tso nɔnɔme ma ŋu kple ŋgɔyiyi si nèwɔ le eɖeɖe fia me ŋu.\nÈsusu be ƒe nenie wòle be sɔhɛ naxɔ hafi ate ŋu aɖo gbe ɖi?\nAzɔ bia nya sia ke dziwòlawo.\nAnɔ eme be dziwòlawo ƒe ŋuɖoɖoa ato vovo na tɔwò. Ðewohĩ woasɔ! Nenye nenemae la, ke sɔhɛ dzenunya siwo ɖoe be yewomaɖo gbe ɖi o va se ɖe esime yewotsi na esia wɔwɔ hafi la dometɔ ɖekae nènye.\nNu mae Danielle si xɔ ƒe 17 ɖo be yeawɔ. Egblɔ be: “Esi mebu ƒe eve siwo ya yi ŋu la, mekpɔe be nu siwo madi be makpɔ le ame si maɖe ŋu to vovo na nu siwo madi egbea. Gake fifia kura gɔ̃ hã la, nyemeka ɖe ɖokuinye dzi be mesu te awɔ nyametsotso ma o. Malala ƒe ʋɛ aɖewo eye ne mese le ɖokuinye me be mesu te nyuie hena gbeɖoɖoɖi ko hafi maɖo gbe ɖi.”\nSusu bubu aɖe hã li si ta wòanyo be ame nalala ɖo. Biblia zã nyagbɔgblɔ “sɔhɛnyenye me” tsɔ ɖɔ ɣeyiɣi gbãtɔ si me gbɔdɔdɔ ƒe dzodzro nu sẽna ɖe ame me eye ame ƒe nu tea ŋu léa dzi na ame vevie lae. (1 Korintotɔwo 7:36) Ne ènye ɖekakpui eye nèle ha dem kple ɖetugbui aɖe kplikplikpli le ɣeyiɣi vevi sia me la, ate ŋu ana dzodzro nanyɔ ɖe mia me eye wòakplɔ mi ade nu gbegblẽ wɔwɔ me.\nEle eme be hawòtiwo ya ate ŋu abui be naneke megblẽ le eŋu o ya. Wo dometɔ geɖe anya kpɔ dzidzɔ ɖe gbɔdɔdɔ ŋu gɔ̃ hã. Gake ele be wò ya nàdze nunya wu wo eye àte ŋui hã! (Romatɔwo 12:2) Biblia kura gɔ̃ hã xlɔ̃ nu wò be nàsi “le agbe gbegblẽ nɔnɔ nu.” (1 Korintotɔwo 6:18) Ne èlala va se ɖe esime nèto sɔhɛnyenye me do la, àte ŋu ‘aƒo asa na vɔ̃.’—Nyagblɔla 11:10.\nNu ka tae wòle be malala asu te hafi aɖo gbe ɖii?\nNe mèsu te na gbeɖoɖoɖi o gake èɖe mɔ wòble nuwò de eme la ɖeko wòanɔ abe ale si woazi ame aɖe dzi wòawɔ dodokpɔ mamlɛtɔ evɔ mekpɔ dze sukua dede gɔme teti gɔ̃ hã o ene. Edze ƒãa be nu sia mesɔ o! Ehiã be woana ɣeyiɣi wò nàsrɔ̃ nua nyuie ale be nànya kuxi siwo yeate ŋu ava do go le dodokpɔa wɔwɔ me.\nAlea tututue wòle le gbeɖoɖoɖi hã gome.\nGbeɖoɖoɖi menye fefenu o. Eya ta hafi nàva tsɔ susu ɖo ame ɖeka aɖe ŋu la, ele be nàdi ɣeyiɣi asrɔ̃ nu tso nya vevi aɖe ŋu, eyae nye ale si nàdze xɔlɔ̃.\nNe èwɔ esia vɔ eye nèva do go ame si sɔ na wò emegbe la, awɔe be miaƒe kadodoa me asẽ goŋgoŋ. Le nyateƒe me la, srɔ̃ɖeɖe like nyea xɔlɔ̃ eve ƒe ɖekawɔwɔ.\nNe èlala ʋɛe hafi va ɖo gbe ɖi kple ame aɖe la, maxɔ ablɔɖe le asiwò o. Ðe wòana ablɔɖe geɖe wu nasu asiwò boŋ ale be nàkpɔ “dzidzɔ le wò ɖekakpuime.” (Nyagblɔla 11:9) Esia ana ɣeyiɣi hã nasu asiwò nàtsɔ atrɔ asi le wò amenyenye ŋu, eye vevietɔ wu nàtsɔ atrɔ asi le wò mawusubɔsubɔ ŋu wòanyo wu.—Konyifahawo 3:27.\nGake fifia gɔ̃ hã, ɖekakpuiwo àte ŋu ase vivi na hadede kple ɖetugbuiwo eye ɖetugbuiwo hã ate ŋu awɔe nenema. Mɔ nyuitɔ ka dzie nàto awɔ esia? Kpɔ gome le wɔna siwo me sɔhɛwo kple ame tsitsiwo siaa tsaka le gome kpɔm le ɖekae. Ðetugbui aɖe si ŋkɔe nye Tammy gblɔ be: “Mesusu be ewɔwɔ alea vivina wu. Enyo wu be xɔlɔ̃ geɖewo nanɔ ame si.” Nenemae Monica hã kpɔe. Egblɔ be: “Nu nyui aɖee hadede le ƒuƒoƒo me nye. Elabe ana nàde ha kple ame siwo ƒe amenyenye le vovovo.”\nGake ne ètsɔ susu ɖo ame aɖe ŋu evɔ mèkpɔ tsi o la, dzigbagbã ko wòava nye na wò. Eya ta gbɔ dzi ɖi. Zã ɣeyiɣi sia nàtsɔ asrɔ̃ ale si wodzea xɔlɔ̃ hekpɔa xɔlɔ̃dzedzea tae. Eye ne èva tiae emegbe be yeaɖo gbe ɖi kple ame aɖe la, ànya ame si wò ŋutɔ nènye nyuie kple nɔnɔme siwo nàdi be nenɔ ame si ava nye yeƒe zɔhɛ le agbe me katã si la hã nyuie.\nHafi nàɖo nya sia ŋu la, ele be nànya ɖokuiwò nyuie. Ehiã vevie be nàdzro ɖokuiwò me anukwaretɔe.\nƉoe Ɖe Amewo Ɖoe Ɖe Amewo Ðe Mesu Te Na Gbeɖoɖoɖia?


GBE BUBU Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hiligaynon Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Thai Turkish Ukrainian Urdu\n“Vlododo gamenɔlawo kple dzi ɖeɖe le wo ƒo nye mɔ vloetɔ kekeake si dzi woato adzra wo ɖo hena hadomegbenɔnɔ.”—NYADZƆDZƆTALA AÐE ƑE NYA LE THE ATLANTA CONSTITUTION ME.\nLE GO geɖe me la gaxɔwo nyea mɔxenu ko—ɣeyiɣi kpui aɖe ƒe mɔxenu. Ne woɖe asi le gamenɔla ŋu la, ɖe wòɖoa nusi wògblẽ la eteƒea? Alo ɖe wòɖoa eteƒe na amesiwo ŋu wògblẽ nu le alo woƒe lɔlɔ̃tɔwoa? Esime woɖe asi le amewula si wu Rita ƒe vi si xɔ ƒe 16 la ŋu le gamenɔnɔ ƒe etɔ̃ pɛ ko megbe la, nyɔnu sia fa konyi be: “Nyee nye ɖevi si wowu la dada. Taflatse, tɔ sẽ nàbu nya sia ŋu kpɔ. Èle nusi wòfia la kpɔma?” Abe alesi Rita ƒe nya sia fia ene la, vevesesea ganɔa amewo ƒe dzime didina esime ʋɔnudrɔ̃lawo wu woƒe dɔ nu eye nya la ku kura gɔ hã.\nMenye amesiwo ŋu wògblẽ nu le koe nya sia ka o, eka amesiame. Ne èsusu eŋu kpɔ la, ne gamenɔlawo trɔ zu ame ɖɔʋuwo alo ŋutasẽlawo le nɔnɔme si me woto le game ta alo wometrɔ o, mlɔeba la, ekpɔa ŋusẽ ɖe wò tomefafa alo wò dedienɔnɔ gɔ̃ hã dzi tẽ.\nMenye ɣesiaɣie amededegameɖoɖoa ɖɔa amewo ƒe nɔnɔme gbegblẽwo ɖo o. Jill Smolowe ŋlɔ ɖe Time magazine me be: “Ne wogblẽ ga geɖe ɖe gaxɔ yeyewo tutu ŋu ɖe esi woaɖɔ gamenɔlawo ƒe amenyenye ɖo teƒe la, ɖeko wòva zua mɔ si wota na nu gbegblẽ geɖe wu wɔwɔ—na nusiwo gavɔ̃ɖi wu boŋ wɔwɔ.” Peter, * amesi nɔ gaxɔ me ƒe 14 sɔŋ la lɔ̃ ɖe nya ma dzi. Egblɔ be: “Hatinye gamenɔla akpa gãtɔ dze egɔme kple nuvlowɔwɔ suesuewo, woto me va zu nu vlo gãwo wɔlawo, eye mlɔeba wova bi ɖe hlɔ̃dodo me. Ðeko gamenɔnɔ va zu na wo abe dɔsrɔ̃suku dede ene. Wogblẽna ɖe edzi wu tsã ne wodo go.”\nTogbɔ be gamenɔnɔ aɖe nuvlowɔlawo ɖa le ame dome vaseɖe ɣeyiɣi aɖe hã la, edze abe dɔ sue aɖe ko wòwɔna le nuvlowɔwɔ dzi kpekpe keŋkeŋ me ene—ne ewɔ ɖe enye ma. Dugã me ŋutsuviwo kple ɖekakpuiwo bua gamenɔnɔ abe ŋutsu me ɖoɖo ƒe kɔnu ene. Zi geɖe la, wova zua nuvlowɔla sẽdzimewo. Larry, amesi tsɔ eƒe agbemeŋkeke nɔa game yimee ganɔ gbɔgbɔm la gblɔ be: “Gamenɔnɔ meɖɔa ame ɖo kura o. Amesiawo dona gava wɔa nu gbegblẽ mawo ƒomevi ake.”\nGamenɔla geɖe siwo doa go le game siwo gava wɔa nu gbegblẽ eye wogaléa wo tuna la na míese nusita nuvlowɔla abe alafa memama 5 ene ye wɔa nuvlo gã alafa memama 50 le United States ɖo la gɔme. Time magazine gblɔ be: “Ne gamenɔlawo menya alesi woawɔ woƒe ɣeyiɣi ŋudɔ woaɖe vi na wo o la, zi geɖe la, wotsɔa ɣeyiɣi ma nɔa adã ɖom hekpe ɖe nuvlowɔɖaŋu vovovo . . . si woava tsɔ ayi ame domee sɔsrɔ̃ ŋu.”\nMenye United States koe wòdzɔna le alea o. John Vatis, atikewɔla aɖe si wɔa dɔ le asrafogaxɔ me le Greece ŋlɔ be: “Míaƒe gaxɔwo va xɔ ŋkɔ abe afisi ŋɔdzidonamelawo, ŋutasẽlawo, kple dɔmevevitɔwo tsona ene. Ne woɖe asi le gamenɔlawo ŋu la, wo dometɔ akpa gãtɔ va biaa hlɔ̃ amewo.”\nNusi Wògblẽna le Amewo Ŋu\nGamenɔnɔ ƒe kuxia kpɔa ŋusẽ ɖe wò ganyawo dzi. Le kpɔɖeŋu me, le United States la wobui be wozãa adzɔxelawo ƒe ga $21,000 ƒe sia ƒe ɖe gamenɔla ɖesiaɖe ŋu. Wote ŋu gblẽa ga sia ƒe teƒe etɔ̃ ɖe gamenɔla siwo xɔ wu ƒe 60 ŋu. Amewo ƒe dziɖoɖo ɖe toheɖoɖowo ŋu le bubum ɖe susu bubu aɖewo hã ta le dukɔ geɖe me. Amewo vɔ̃na be woaɖe asi le nuvlowɔlawo ŋu hafi woƒe ɣeyiɣi nava de eye agɔdzela aɖewo asi le gameyiyi nu le sea ƒe gbagbãƒe aɖe si senyala bibi aɖe afɔ la ta. Zi geɖe la, amesiwo ŋu wogblẽ nu le mesena le wo ɖokui me be yewole dedie be nuvlowɔla magava dze yewo dzi ake o, eye wɔna boo aɖeke meli woate ŋu awɔ le senyawo me o.\nAmewo ƒe Dzitsitsi Va Le Dzidzim Ðe Edzi\nŊutasesẽ ƒe nɔnɔme si me gamenɔlawo tona, abe esi ŋu woƒo nu le le aɖaka si le nyatia me me ene la medea dzi ƒo na amewo o. Esesẽna na gamenɔla siwo wowɔ fu madzemadzee le woƒe tohehexɔɣi be woawɔ tɔtrɔ. Hekpe ɖe ŋu la, amegbetɔ ƒe gomenɔamesi habɔbɔ aɖewo tsi dzi ɖe nusita dukɔmeviwo ƒe ƒuƒoƒo sue me tɔwo sɔna gbɔ wu le gaxɔ me ŋu. Wobia nya le esia ŋu nenye be nudogoɖenu wònye loo alo vovototodede ame mee wònye.\nƑe 1998 Associated Press me nyatakaka aɖe he amewo ƒe susu yi amesiwo nɔ game kpɔ le Holmesburg Gaxɔ me, le Pennsylvania, U.S.A., ƒe xaxawo dzi. Amesiawo bia be woaxe teƒeɖoɖoga na yewo le esi wogblɔ be wodo atike yeyewo ɖe lãme na yewo be woatsɔ akpɔ atikeawo ƒe dɔwɔwɔ ɖa esime yewonɔ gaxɔ me la ta. Ke kɔsɔkɔsɔ dede gamenɔlawo le hame si wogbugbɔ to vɛ le United States ya ɖe? Dukɔwo Dome Agɔdzedzetsɔtsɔke Taʋliha ka nya ta be: “Amesiawo wɔa dɔ tso gaƒoƒo 10 va ɖo 12 le ŋdɔkutsu gbagbagbã nu zi geɖe, eye ɣeyiɣi kpui aɖe ko wonaa wo hena tsinono kple gaƒoƒo ɖeka hena ŋdɔnuɖuɖu. . . . Afɔdzideƒe ɖeka si ko li na gamenɔla siwo wode kɔsɔkɔsɔe enye aɖuɖɔze si wotsɔ avɔ tso eŋgɔ. Kɔsɔkɔsɔawo kpɔtɔ nɔa babla ɖe wo ŋuti ɖekae ne wole afɔdzia dem. Ne womekpɔ aɖuɖɔze o la ke ele be woabɔbɔ ɖe anyigba le gaglãgbe.” Ele eme be mele alea le gaxɔwo katã me ya o. Gake ɖeko ŋutasesẽnuwɔna sia kloa bubu le gamenɔlawo kple amesiwo wɔnɛ la siaa ŋu.\nÐe Wòɖe Vi na Amewoa?\nNyateƒee wònye be ame geɖewo sena le wo ɖokui me be yewole dedie ne wode nugbegblẽwɔlawo gaxɔ me. Gaxɔwo ƒe nu dzea ame bubuwo hã ŋu ɖe susu bubuwo ta. Esime wobe woatu gaxɔ aɖe kura le Australia-du si nye Cooma me la, ameawo tsi tre ɖe eŋu. Nukatae? Elabena gaxɔa ƒe afima nɔnɔ na dua me tɔ siwo ganyawo sesẽna na la kpɔ dɔ le wɔwɔm.\nNyitsɔ laa la, dziɖuɖu aɖewo dzra woƒe gaxɔwo na asitsahawo be woatsɔ akpɔ woƒe ganyawo gbɔe. Nublanuitɔe la gamenɔla geɖewo kpɔkpɔ kple gamenɔnɔ ɣeyiɣi didi ɖea vi na asitsalawo. Esia fia be asitsatsa ate ŋu ablu afɔ na dzɔdzɔenyenye. Le wo katã ŋu bubu vɔ megbe la, biabia vevia gakpɔtɔ li be: Ðe gaxɔwo ɖɔa nuvlowɔlawo ɖoa? Togbɔ be ŋuɖoɖoa nyena ao zi geɖe hã la, awɔ nuku na wò be wokpe ɖe gamenɔla aɖewo ŋu wowɔ tɔtrɔ. Na míakpɔ alesi wòva dzɔe ɖa.\n^ mm. 6 Míetrɔ ŋkɔ aɖewo le nyati sia me.\n[Aɖaka/Nɔnɔmetata si le axa 6, 7]\nŊkuléle Ðe Gaxɔwo me Ŋu Vie\nWO ME NƆLAWO ƑE AGBƆSƆSƆ AKPA: Amewo ƒe agbɔsɔsɔ akpa le gaxɔwo me nye kuxi sesẽ aɖe le Britain, eye esia mewɔ nuku o! Dukɔ mae nye evelia si me gamenɔlawo sɔ gbɔ ɖo wu le mama dedie nu le Ɣetoɖoƒe Europa katã, le ame 100,000 ɖesiaɖe me la, ame 125 nyea gamenɔlawo. Le Brazil la, wotu São Paulo ƒe gaxɔ gãtɔ kekeake be wòaxɔ gamenɔla 500. Ðe xexlẽme ma teƒe la, wotege ame 6,000 ɖe eme. Le Russia la, wotegea gamenɔla 90 va ɖo 110 ɖe gaxɔ si wotu na ame 28 me. Kuxia sesẽ ale gbegbe be wowɔ ɖoɖo be ne eɖo gamenɔla aɖe dzi hafi wòamlɔ anyi. Le Asia dukɔ aɖe me la, wode gamenɔla 13 alo 14 gaxɔ si ƒe lolome nye meta etɔ̃ togodo me. Le ɣeyiɣi sia ke me le Ɣetoɖoƒe Australia la, gaxɔdzikpɔlawo trɔ asi le meli me nugo gãwo ŋu wòzu nɔƒe na gamenɔlawo tsɔ kpɔ teƒemanɔanyikuxia gbɔe.\nŊUTASẼNUWƆWƆ: Germany nyadzɔdzɔgbalẽ Der Spiegel ka nya ta be le Germany gaxɔwo me la, gamenɔla sẽŋutawo wua gamenɔla bubuwo alo wɔa funyafunya wo ɖe “aha sesẽ kple atikevɔ̃ɖisitsatsa, gbɔdɔdɔ, kple ga demee gã xɔxɔ ƒe hoʋiʋli siwo nɔa ƒuƒoƒo vovovowo dome” ta. Zi geɖe la, dzrehehe si nɔa gbevovodolawo domee hea gaxɔ me ŋutasẽnuwɔwɔa vanɛ. Der Spiegel la gblɔ be “dukɔ 72 sɔŋ mee gamenɔlaawo tso. Nyahehe kple dzre siwo me ŋutasẽnuwɔwɔ tsona la magbe dzɔdzɔ o.” Anyiehe Amerika dukɔ aɖe ƒe gaxɔdzikpɔlawo gblɔ be wowua gamenɔla 12 ɣleti sia ɣleti le mama dedie nu. London ƒe Financial Times gblɔ be “gamenɔlawo ya gblɔ be xexlẽmea nye ema ƒe teƒe eve.”\nGBƆDƆDƆ ƑE ŊUTASẼNUWƆWƆ: The New York Times gblɔ le nyati si nye “Gbɔdɔdɔ Sesẽe ƒe Agbogbododo le Gaxɔwo Me” me be ne mede ɖeke o hã la, “wodɔa ŋutsu siwo wu 290,000 gbɔ sesẽe le game ƒe sia ƒe” le United States. Nyatakaka la yi edzi be: “Zi geɖe la, gbɔdɔdɔ ƒe ŋutasẽnuwɔwɔ dziŋɔa medzɔna zi ɖeka ko o, ke boŋ zi geɖe la, eva zua gbesiagbe amedzidzedze.” Habɔbɔ aɖe bui be le United States gaxɔwo me la, amesiwo dzi wozina dɔa wo gbɔ gbesiagbe ade 60,000.\nLÃMESẼ KPLE DZADZƐNYENYE: Nuŋlɔɖi siwo ŋu kpeɖodzi le li le nulɔdɔ ƒe kaka ɖe gamenɔlawo dome ŋu. Yɔmekpe ƒe gamenɔlawo léle le Russia kple Afrika-dukɔ aɖewo me nye nusi ɖe fu na xexeame katã, eye nenema ke nye aɖabaŋeŋe ƒu atikewɔwɔ, dzadzɛnyenye, kple nunyiame kpɔkpɔ nyawo dzi le gaxɔ geɖe me le xexeame godoo hã.\nGaxɔ aɖe si me amewo sɔ gbɔ ɖo akpa le São Paulo, Brazil\nLa Santé gaxɔ si ŋu wodzɔna vevie le Paris, France\nNyɔnuwo le gaxɔ me le Managua, Nicaragua\nƉoe Ɖe Amewo Ɖoe Ɖe Amewo Ðe Egbɔkpɔnua Ke Ganye Kuxia ƒe Akpa Aɖea?\ng01 5/8 axa 4-7